qundao/data-zh-poetry huggingface dataset:
自疑
作者：沈光文
朝代：清
体裁：七言律诗

我自知人人未知，为人谋得己偏疑。拈诗且脱寒酸气，作梦偏多欣喜时。卧学袁安愁饿死，乞同伍员欲投谁。可怜声应年来少，一味虚脾只自欺。
至湾匝月矣
作者：沈光文
朝代：清
体裁：七言律诗

闭门只是爱深山，梦里家乡夜夜还。士学西山羞不死，民非洛邑敢居顽。羁栖尘市依人老，检点诗书匝月閒。究竟此身无处著，每因散步到禅关。
菊受风残又复无雨润累累发花虽不足观亦可聊我慰也
作者：沈光文
朝代：清
体裁：五言律诗

天风吹不尽，憔悴复舒英。似有催诗意，还多望酒情。会当枯亦发，是乃困而亨。爱惜饶真赏，休将境遇评。
葛衣吟
作者：沈光文
朝代：清
体裁：五言律诗

岁月复相从，中原起战烽。难违昔日志，未泯一时踪。故国山河远，他乡幽恨重。葛衣宁敢弃，有逊鲁家佣。
蛙声有序
作者：沈光文
朝代：清
体裁：七言律诗

时当默处懒争鸣，夜向空庭独发声。低逐蛩号音不乱，高随蚓曲气还清。官私却混今谁问，鼓吹难齐部未成。雨后竹中空自怨，并无飞羽宿啼更。
见博者
作者：沈光文
朝代：清
体裁：七言绝句

好将孤注作机关，名士清谈未是閒。驿骑但能传捷报，出游何必不东山。
言忧
作者：沈光文
朝代：清
体裁：五言律诗

明识忧无用，忘忧实不能。安危思覆卵，进退履春冰。怀杞终何益，支天未可凭。东山谁稳卧，怀想古凝丞。
谢王愧两司马见赠
作者：沈光文
朝代：清
体裁：五言律诗

廿载仰鸿名，南来幸识荆。忘机同海客，尊义缔寒盟。霖雨时需切，东山望不轻。流离谁似我，周急藉先生。
贷米于人无应者
作者：沈光文
朝代：清
体裁：古风

同是穷途同作客，饱得烟霞煮得石。但使清虚腹里存，诗瘦偏多新意格。也知诗瘦恰随秋，高飞秋色入浯州。苍狗浮云倏变幻，老我狂愚我自羞。西山尚有中子在，周全应尽性天爱。乃竟二饿千载垂，旅处寡亲益增忾。我来避世如避秦，上下无交馈赠屯。倘能屈曲为小贬，何妨白日竟骄人。骄人者流世所敬，不辨笑邪反笑正。大家势利正营营，谁向此中审究竟。昨夜梦中谁赠云，醒时拾得似纷纷。人间世事尚难料，如何天上获相分。感此高谊思所报，木瓜何以投永好。今日幼安固如何，却亦未曾除皂帽。
赠友人归武林
作者：沈光文
朝代：清
体裁：五言律诗

却有机缘在，相逢意气同。来看云起处，共话月明中。去去程何远，悠悠思不穷。钱塘江上水，直与海潮通。
郊游分得青字
作者：沈光文
朝代：清
体裁：七言律诗

和风催我出郊去，好鸟还宜载酒听。草色遥联春树绿，湖光倒映远峰青。歌喉润处花初落，诗韵拈来醉欲醒。逸兴强寻豁目处，颓然独立望沧溟。
释迦果
作者：沈光文
朝代：清
体裁：七言绝句

称名颇似足誇人，不是中原大谷珍。端为上林栽未得，只应海岛作安身。
重九大风
作者：沈光文
朝代：清
体裁：五言律诗

有处可寻菊，还当冒雨行。久因诗兴懒，徒觉海潮鸣。人以悲秋老，身当避地轻。不堪佳节度，休著孟嘉名。
重九日登啸卧亭
作者：沈光文
朝代：清
体裁：七言律诗

重阳节至客心悲，托兴登临酒一卮。健挽石梁看没羽，醉摩字影读残碑。当年运数终穷九，廿载忧危共此时。为问生涯在何处，黄花知以晚为期。
野菊
作者：沈光文
朝代：清
体裁：五言绝句

野性偏宜野，寒花独耐寒。经冬开未尽，不与俗人看。
野鹤
作者：沈光文
朝代：清
体裁：五言排律

独得孤骞趣，难违天性真。优游俯仰适，爱惜羽毛新。高与烟霞狎，廉为雁鹜嗔。朝游苍海表，夜唳鹭江滨。骨老飞偏健，身閒瘦有神。已知矰缴远，几阅雪霜频。舞月寒流影，依松静绝尘。乘轩尔何事，翻欲贱朱轮。
隩草戊戌1654仲冬和韵
作者：沈光文
朝代：清

宁不怀乡国，并州说暂居。无枝空绕树，弹铗又歌鱼。炼骨危疑集，盈头珍惜梳。感追无限际，悔绝昔年裾。随时却不闷，而闷实难排。浪撼江空雨，风翻天半霾。热肠知未冷，晚节慎无乖。荣辱渔家少，乘潮又泛箄。义旗嗟越绝，剩得此顽民。矫矫心如石，丝丝鬓欲银。中山几度醒，故国十三春。尚慎虚瞻陟，天寒夜泣旻。得兴灵武业，谁作李长源。天宝人凭说，渔阳鼓尚喧。居辽当日管，卧雪此时袁。仆更痴于我，安然懒出门。一自椎秦后，同人在海山。冠裳不可毁，节义敢轻删。受冻频坚骨，撄霜茂长颜。南阳高卧稳，罔识世途艰。非仅谋衣食，人閒心却忙。声联随地义，力任一身纲。无憾敢言敝，加餐尚乏粮。将何消旅夜，薄酒胜茶汤。勋名虚幻耳，身世一轻舟。远寄西山耻，重将南渡尤。渔樵联几岁，禾黍泣同秋。曝背劳心处，于时更觉悠。门外苍茫势，神龙且寄髯。困方嗟褐短，人岂藉泉廉。善爱知珍鼎，需调用作盐。呈身原不惯，应合与时潜。不当矜著述，已闭白云函。是衲全留发，云庵半在岩。寡亲时属旅，感物义为咸。半世栖栖意，逢人说大凡。未伸博浪志，居此积忧忡。一命依麋侣，全军傍蜃宫。身闲因性懒，我拙任人工。岛上风威厉，蓬蓬震太空。采薇往古事，敢曰继其踪。散弃成吾逸，逢迎自昔慵。屐枯邀雨润，诗瘦倩云烘。即此寒山外，烟霞护碧笼。
隩草戊戌1654仲冬和韵·其一
作者：沈光文
朝代：清
体裁：五言律诗

宁不怀乡国，并州说暂居。无枝空绕树，弹铗又歌鱼。炼骨危疑集，盈头珍惜梳。感追无限际，悔绝昔年裾。
隩草戊戌1654仲冬和韵·其七
作者：沈光文
朝代：清
体裁：五言律诗

勋名虚幻耳，身世一轻舟。远寄西山耻，重将南渡尤。渔樵联几岁，禾黍泣同秋。曝背劳心处，于时更觉悠。
隩草戊戌1654仲冬和韵·其三
作者：沈光文
朝代：清
体裁：五言律诗

义旗嗟越绝，剩得此顽民。矫矫心如石，丝丝鬓欲银。中山几度醒，故国十三春。尚慎虚瞻陟，天寒夜泣旻。
隩草戊戌1654仲冬和韵·其九
作者：沈光文
朝代：清
体裁：五言律诗

不当矜著述，已闭白云函。是衲全留发，云庵半在岩。寡亲时属旅，感物义为咸。半世栖栖意，逢人说大凡。
隩草戊戌1654仲冬和韵·其二
作者：沈光文
朝代：清
体裁：五言律诗

随时却不闷，而闷实难排。浪撼江空雨，风翻天半霾。热肠知未冷，晚节慎无乖。荣辱渔家少，乘潮又泛箄。
隩草戊戌1654仲冬和韵·其五
作者：沈光文
朝代：清
体裁：五言律诗

一自椎秦后，同人在海山。冠裳不可毁，节义敢轻删。受冻频坚骨，撄霜茂长颜。南阳高卧稳，罔识世途艰。
隩草戊戌1654仲冬和韵·其八
作者：沈光文
朝代：清
体裁：五言律诗

门外苍茫势，神龙且寄髯。困方嗟褐短，人岂藉泉廉。善爱知珍鼎，需调用作盐。呈身原不惯，应合与时潜。
隩草戊戌1654仲冬和韵·其六
作者：沈光文
朝代：清
体裁：五言律诗

非仅谋衣食，人閒心却忙。声联随地义，力任一身纲。无憾敢言敝，加餐尚乏粮。将何消旅夜，薄酒胜茶汤。
隩草戊戌1654仲冬和韵·其十
作者：沈光文
朝代：清
体裁：五言律诗

未伸博浪志，居此积忧忡。一命依麋侣，全军傍蜃宫。身闲因性懒，我拙任人工。岛上风威厉，蓬蓬震太空。
隩草戊戌1654仲冬和韵·其十一
作者：沈光文
朝代：清
体裁：五言律诗

采薇往古事，敢曰继其踪。散弃成吾逸，逢迎自昔慵。屐枯邀雨润，诗瘦倩云烘。即此寒山外，烟霞护碧笼。
隩草戊戌1654仲冬和韵·其四
作者：沈光文
朝代：清
体裁：五言律诗

得兴灵武业，谁作李长源。天宝人凭说，渔阳鼓尚喧。居辽当日管，卧雪此时袁。仆更痴于我，安然懒出门。
题宁靖王斋壁
作者：沈光文
朝代：清
体裁：五言律诗

修得一间屋，坐来身与閒。夜深常听月，门闭好留山。但得羁栖意，无嗟世路艰。天人应共仰，愧我学题蛮。
题赤坎城匾额图
作者：沈光文
朝代：清
体裁：七言绝句

郑王忠勇义旗兴，水陆雄师震海瀛。炮垒巍峨横夕照，东溟夷丑寂无声。
齐价人旋禾未及言别兹承柬寄欣和
作者：沈光文
朝代：清
体裁：五言律诗

忽带青云去，惟将逸韵留。剡舟知待雪，陶径已辞秋。风足高山水，光原灿斗牛。瑶华承寄问，多病获新瘳。
齐价人移浯以诗投赠次韵答之
作者：沈光文
朝代：清
体裁：五言律诗

性懒恒耽逸，身閒若避纷。当关学望气，载酒欲论文。佳翰诚臻圣，新诗更轶群。枝栖欣不远，时冀挹高云。
挽彭玉麟联
作者：沈光桃
朝代：清
体裁：联

千秋勋名留竹帛；一生知己是梅花。
壬午秋雨中访石斋先生
作者：沈克家
朝代：清
体裁：五言律诗

共快其濛雨，公来亦自东。子舆友天下，弘景相山中。练界千峰瀑，松承众壑风。时贤无大小，于迈总从公。
临江仙
作者：沈关关
朝代：清

春睡恹恹如中酒，小庭闲步徘徊。雨馀新绿遍苍苔。落花惊鸟去，飞絮捲愁来。才觉春来春又暮，枝头累累青梅。年光一瞬总堪哀。浮云随水逝，残照上楼台。
凿舟叹
作者：沈冰壶
朝代：清

汤汤爪埠水，林儿凿舟死。真人已立金陵城，向日君臣虚称耳。吁嗟乎！项王冤负不义名，汉高发丧非至诚。
夜郎叹
作者：沈冰壶
朝代：清

唐家支庶领大藩，禄山闻之为胆寒。贺兰一言倾房公，骨肉猜嫌填心胸。永王谋反出附会，王不能明白何怪。可怜天上谪仙海上钓鳌客，长流夜郎号党逆。同为上皇臣，同辅上皇子。邺侯为名佐，太白坎壈死。所遭幸不幸，二李天渊悬若此。噫吁嚱！王不反，有公道。白从王，非草草。或言出胁致，回护未深考，纷纷讥议尽可扫。
崖州行
作者：沈冰壶
朝代：清

赞皇之勋配裴度，度荐宰相才，此言殊不误。牛李之怨亦由度，黑白昭然本易悟。珏耶嗣复耶，赞皇实救之。绹耶敏中耶，赞皇实引之。此皆牛李党，谁言赞皇胸中城府多徇私。太原上党次第克，造膝密谋皆其力。武宣二宗本水火，大叔得立太尉祸。崖州之变意中事，何必梦中乞哀我。
赠袁枚联
作者：沈凤
朝代：清
体裁：联

天为安排看山处；风来洒扫读书窗。
赠袁枚联
作者：沈凤
朝代：清
体裁：联

旷代仙才流下界；半天人卧在高窗。
挽裕庚联
作者：沈凤楼
朝代：清
体裁：联

一封轺传，两赋皇华，大海回澜，谁谓乃公非健者；卅载故交，崇朝永诀，暗风吹雨，我为天下哭斯人。
下直闻蝉
作者：沈初
朝代：清

本以清高者，而来紫禁中。质轻惟受露，声远不因风。漫忆林阴静，偏依殿角崇。莫嫌幽趣少，歊暑听全空。
兰韵堂联
作者：沈初
朝代：清
体裁：联

匝地清阴三伏候；参天老树百年余。
寄朱笠亭
作者：沈初
朝代：清

隔年离恨未能平，枨触空庭暮雨声。几日青苔连竹榻，一春绿树掩柴荆。风云径路空辽绝，诗酒情怀懒送迎。便欲携琴寻叔夜，坐看海月沓潮生。
秦淮春泛
作者：沈初
朝代：清

雪色单衫污酒红，客愁一路棹声中。诗情添似桃花水，春梦轻于柳絮风。绿野亭台千里隔，碧城消息几时通。江流不逐征帆去，却与人心只向东。
阮吾山邀同徐松厂祝芷塘过法源寺看海棠和吾山原韵
作者：沈初
朝代：清

昨朝归骑随春风，墙头始见繁枝红。颇思江南好春色，懊恨残梦催晨钟。丁宁将车不辞远，准待明日寻城东。爱花正值探花使，招提一树晴霞烘。却如有语向元子，只恐欲睡闻苏公。多情岂必谢儿女，旖旎自解怜柔踪。红苞乍拆最娇小，深意含蓄诗人胸。香车宝马满京国，藏春却在禅门空。虚堂梵放下夕鸟，濛濛花影烟光笼。
无题
作者：沈卓
朝代：清

妒雨愁风薄命天，多情无那短因缘。花从蝴蝶魂中死，月向鸳鸯梦里圆。空有音书传锦字，更无消息卜金钱。蕙帷半揭流苏冷，触自焚香抱枕眠。
乞衣
作者：沈原淳
朝代：清
体裁：七言律诗

五柳先生诗乞食，乞衣我亦赋哀情。一堆敝絮封鸡骨，半卷残书拥墨卿。堪叹鹑随原宪老，谁分绨使范雎生。孤村僵卧无人问，冷落芙蓉照水明。
临江仙·为烈女顾季繁赋
作者：沈友琴
朝代：清

彤管徒传缑岭怨，采兰又酿新愁。此身已许便相酬。一朝巾帼志，千古丈夫俦。慷慨捐生犹易事，从容就义难求。楼空人去冷香篝。云寒朝欲暮，月淡夜何修。
浪淘沙·月下桃花
作者：沈友琴
朝代：清

清露酿花烟。皓魄无边。数枝低亚笑嫣然。一自天台迷路后，辜负年年。蟾影罩霞鲜，似共流连。茅斋相对恍疑仙，赚得东风今日好，莫为愁牵。
初至中牟九堡行馆
作者：沈叔埏
朝代：清

村僻林深有数家，喜看麦秀一停车。匆匆又向长堤去，愧尔庭前木槿花。
寄题寒山旧庐追次桐城张文端韵为钱唐陆作
作者：沈叔埏
朝代：清

吴山佳处占斯丘，雅称闲居与客游。竹笕分泉仍入户，松梢挂月自当楼。无端石势千寻耸，不尽江声一片流。莫问南园谁作记，到来肯为古人愁。
春夜宿葭露山房
作者：沈叔埏
朝代：清

短棹平移傍晚汀，看花郭外旧轩棂。酒杯未放佳辰过，漏板仍容静夜听。吟爱埽门三径绿，卧同蹋壁一镫青。珑珑只是愁春减，湖汊风来解掣铃。
藏香酬袁春圃方伯
作者：沈叔埏
朝代：清

我闻小西天，名曰乌斯藏。有香唵叭殊，无佛喇嘛妄。市赢聚蜀都，贡远陋邛杖。辟邪兼辟寒，却秽同却瘴。百品压都梁，万里列亭障。闲尝按舆图，有足资博访。江卡至铁凹，攒峦而沓嶂。说班多以西，地柏俨盆盎。取料皆此树，枝樛连蜷状。红者何物成，番红花争映。黄者价稍昂，龙鲤指爪猛。厥篚包楛皮，其国枕苇荡。蛮夫担重荷，犏牛载兼两。雪岭白嵯峨，金沙黄浩漾。㚋舍丽层霄，革船渡恶浪。拉萨不爱珍，夹霸岂愁掠。袖编纪销喃，舌人非谲诳。周末传化人，执袪愿腾上。灵关辟相如，绝国通博望。回鹘再朝唐，摩尼汗所仗。明初设官司，偶举事终旷。丕铄入吾朝，威棱德洪鬯。一从赐锦幢，百倍荣蕃帐。绣靴舞侲童，金甲戏天将。藏果饤宾筵，法华琅梵放。缅昔东宗喀，香界噶丹创。逦迤至卫西，黄教迭演唱。达赖大智慧，庄严具诸相。甫生即能言，三世知不妄。恭逢我文殊，日入尤化向。清净坐莲花，徕宾礼曾抗。闰年昨旱癫，畏景转炎炀。老母被隆暑，泄泻婴微恙。不惮涤厕牏，所苦竭津赃。贫乏甲煎供，质有膏炉长。珍逾握椒贻，佐我白华养。虚室生吉祥，篆烟乍摇飏。一炷气渐舒，再爇神已王。裛裛九窍透，郁郁百骸畅。快比酒健羸，霍如盐疗胀。难老祝延龄，新秋胜饮沆。默想乌拉驮，远逾鄂博防。牛头记海岸，凤脑谈瀛阆。闭阁惭小宗，循陔秉微尚。行和良在兹，高谊焉敢忘。金鳞喷犹余，银鸭烬仍傍。赋诗补香乘，庶用答嘉贶。
过祥符寺
作者：沈叔埏
朝代：清

禅院邻水西，遗宅魏公舍。传自兴宁间，此焉讲般若。经过路欲迷，徙倚残碑下。老鸱出疏林，苍鼠窜破瓦。墙阴绕径深，潭影向空泻。亭午不闻钟，此意转潇洒。
阻雨饮澹川宅
作者：沈叔埏
朝代：清

到门冻雨洗炎溽，延客回镫惭不速。借将尊酒叙平生，差胜只鸡招近局。茗碗楸枰偶作缘，异时佳话任人传。一轮蟾魄秋相识，两部蛙鸣醉欲眠。
史梦兰继室田太夫人九十大寿
作者：沈叔詹
朝代：清
体裁：联

兴庆首行，新邦文瑞；曾孙列侍，寿母遐龄。
九龙滩
作者：沈受宏
朝代：清

我从建溪走千里，胆落魂销百滩水。舟人更说九龙滩，绝险诸滩安足齿。嗟予漂泊何为哉，今日亲到龙滩来。恰闻昨日七舟下，两舟却破寻尸骸。上滩犹比下滩好，人登崖岸且自保。长索条分众挽舟，独把操篙付三老。一滩水悬一丈高，奔雷卷雪舂怒涛。舟尾向天舟倒立，还防巨石訇相遭。欲上不上力再著，号呼互应愁一错。我傍山根行□行，崚嶒石罅难移脚。九龙九龙路折盘，尽日劳劳上几滩。最有墓龙势尤险，过此相庆方平安。呜呼上滩人自苦，下滩水急谁能主！轻舟逐浪转如飞，纵有贲获勇何补。清流之人水中生，弄舟惯与洪流争。商旅乘舟漫侥幸，性命直比鸿毛轻。我意欲将山路辟，下属安沙上铁石。闭却九龙不复行，往来免误天涯客。
同钱太史泛舟东湖座有女郎湘烟戏题
作者：沈受宏
朝代：清

酒绿灯青夜语中，家乡同隔海云东。伤心一种天涯客，卿是飞花我断蓬。
客晓
作者：沈受宏
朝代：清

千里作远客，五更思故乡。寒鸦数声起，窗外月如霜。
忆母
作者：沈受宏
朝代：清

贫是儒家事，难安为老亲。遥怜负米客，长作倚闾人。夜绩孤灯暗，朝梳白发新。生男亦何益，只是累艰辛。
武林杂感二首
作者：沈受宏
朝代：清

宝石峰头语塔铃，夜深鬼火映沙汀。春山遍作祁连冢，芳草年年不肯青。觱篥高城夜月明，军中少妇忆南征。可怜七里滩头水，流到钱塘是哭声。
武林杂感二首·其一
作者：沈受宏
朝代：清

宝石峰头语塔铃，夜深鬼火映沙汀。春山遍作祁连冢，芳草年年不肯青。
武林杂感二首·其二
作者：沈受宏
朝代：清

觱篥高城夜月明，军中少妇忆南征。可怜七里滩头水，流到钱塘是哭声。
渡海
作者：沈受宏
朝代：清

一观沧海失江河，捩柁扬帆发浩歌。地到尽时天不断，人能来处鸟难过。风如黑雾奔腾急，浪比银山簸荡多。却叹田横心力苦，此中曾复弄兵戈。
示内
作者：沈受宏
朝代：清

莫叹贫家卒岁难，北风曾过几番寒。明年桃柳堂前树，还汝春光满眼看。
舟暮
作者：沈受宏
朝代：清

不知所宿处，暮色正氤氲。路远随行贾，村稀傍戍军。江清波浸月，山赤火烧云。同客如鸿雁，天边自作群。
苏堤口号
作者：沈受宏
朝代：清

六桥遥带两峰孤，烟水茫茫旧宋都。一向鄂王坟上拜，回头不忍见西湖。
衢州书事
作者：沈受宏
朝代：清

尚书昔日驻旌旄，烽火危疆保障劳。已见降王归斧钺，徒闻战鬼逐弓刀。山围四野寒云没，水拍孤城夜雨高。回首可怜离乱处，至今阊井半蓬蒿。
许九日闽归
作者：沈受宏
朝代：清

万里归家白发新，秋风重得饱鲈莼。脱身戎马怜今日，回首关山哭故人。跌宕七言才更健，萧条八口业长贫。一杯同把松窗酒，坐看天边战伐尘。
赠吴事衍
作者：沈受宏
朝代：清

先生延陵老子孙，娄江科第推高门。名流冠盖世虽换，豪士风流今尚存。忆昔从兄宦锦水，芒鞋茧足荆棘里。百口长悲殉乱离，一身何幸还乡里。草堂丝管秋风寒，谱出新声《行路难》。共传顾曲周公瑾，谁识哀时庾子山？三十年来头已白，萧然放散江湖客。博场酒社共追欢，画笔棋枰兼负癖。西南近日羽书传，重见公孙跃马年。人间多少沧桑事，付与先生一醉眠。
送春
作者：沈受宏
朝代：清

客舍长安十丈尘，闭门终日苦吟身。一花一草何曾见，却道今朝是送春。
送毛亦史入都
作者：沈受宏
朝代：清

三月莺花紫陌春，曳裾何处逐风尘。毛生初作平原客，莫使轻他十九人。
宣统己酉与西林少保同游济南明湖登北极阁感题
作者：沈同芳
朝代：清

朝簪容易野冠难，多少英雄因此閒。一笑扁舟春向晚，明湖应似五湖宽。明诏屡从天上降，谤书未息禁中闻。顾瞻北极无穷意，应有湖龙起暮云。
挽余大鸿联
作者：沈同芳
朝代：清
体裁：联

闻瑟在门，仲由不得其死；免胄入狄，先轸竟丧其元。
挽刘静之父子联
作者：沈同芳
朝代：清
体裁：联

天乎何知，当垂老西河，一恸竟绝；没而犹视，料相逢大隧，千载如生。
挽庄秉文妻联
作者：沈同芳
朝代：清
体裁：联

豫章以东，关陇以西，渤海以北，记当年饮饯出郊，车几辆，马几匹，泣数行下；班彪之女，梁鸿之妻，陶侃之母，痛此日挥毫作传，前古人，后来者，请视斯文。
挽钱氏妇联
作者：沈同芳
朝代：清
体裁：联

知耻近勇，虽柔必强，中材犹难，况弱女子；哿矣富人，哀此茕独，三复斯义，告乡先生。
丙戍榜前梦罗昭谏见过二首
作者：沈名荪
朝代：清

鹄袍乌帻一先生，刺写江东给事名。八百年来成把臂，可能同访旧云英？湖矶归理钓鱼蓑，收拾从前泪点多。笑煞江南村使者，有名金榜便如何？
丙戍榜前梦罗昭谏见过二首·其一
作者：沈名荪
朝代：清
体裁：七言绝句

鹄袍乌帻一先生，刺写江东给事名。八百年来成把臂，可能同访旧云英？
丙戍榜前梦罗昭谏见过二首·其二
作者：沈名荪
朝代：清
体裁：七言绝句

湖矶归理钓鱼蓑，收拾从前泪点多。笑煞江南村使者，有名金榜便如何？
去京师
作者：沈名荪
朝代：清

望望南天云树学，沧浪仍卧钓鱼矶。谁言京洛缁尘满，我独还家是素衣。
题画册
作者：沈名荪
朝代：清

篷开猎猎风脚，舵曳瀰瀰浪痕。杜宇飞边蜀道，哀猿啼处荆门。远红夕照千里，浓绿垂杨几村。已到落帆亭下，客心还怕黄昏。
四月八日喜何秀才过访
作者：沈含章
朝代：清
体裁：七言律诗

山居落落少逢迎，有客来游画旧盟。春老鹃声无日夜，雨多鸠语失阴晴。溪边水满杂花尽，谷口云生远树平。此地风光差不俗，留君且共饭青精。
三元阁联
作者：沈启震
朝代：清
体裁：联

天锡名山储二酉；人登杰阁兆三元。
读史
作者：沈启震
朝代：清

周室既播迁，礼教久不闻。迨至战国时，一世无人伦。食子何太忍，杀妻殊寡恩。复有苏季子，归来骄其亲。但知图富贵，天性谁复存。所以鲁仲连，高蹈东海滨。始皇成大业，险难叠随之。一死于荆轲，再死高渐离。三死博浪沙，四死窘兰池。数死竟不死，天意未可知。如何更酷虐，自谓功德巍。神山求药去，鲍车毕命时。彭王既为醢，淮阴亦就亡。富贵不知退，往往召灾殃。英雄自难驭，宁恨良弓藏。留侯独见机，功成谢侯王。愿从赤松游，辟谷求仙方。前有范少伯，后有张子房。
读史·其一
作者：沈启震
朝代：清

周室既播迁，礼教久不闻。迨至战国时，一世无人伦。食子何太忍，杀妻殊寡恩。复有苏季子，归来骄其亲。但知图富贵，天性谁复存。所以鲁仲连，高蹈东海滨。
读史·其三
作者：沈启震
朝代：清

彭王既为醢，淮阴亦就亡。富贵不知退，往往召灾殃。英雄自难驭，宁恨良弓藏。留侯独见机，功成谢侯王。愿从赤松游，辟谷求仙方。前有范少伯，后有张子房。
读史·其二
作者：沈启震
朝代：清

始皇成大业，险难叠随之。一死于荆轲，再死高渐离。三死博浪沙，四死窘兰池。数死竟不死，天意未可知。如何更酷虐，自谓功德巍。神山求药去，鲍车毕命时。
读史·其四
作者：沈启震
朝代：清

长卿负奇才，穷困去乡里。邑宰缪相重，富人心窃鄙。闺房有特识，夜奔不为耻。奏赋长杨宫，卖酒临邛市。生平可不恨，乃得两知己。文君一佳人，武帝一天子。
一剪梅·冲寒图
作者：沈善宝
朝代：清

潇洒吟情在灞桥。杖挂诗瓢。驴踏琼瑶。阳春一曲调应高。梅正香饶。雪正萧骚。自是清狂逸兴豪。一任寒骄。肯负今朝。竹篱茅舍露山坳。幽景难描。幽思难消。
一剪梅·夏日湖上忆兰仙亡妹，兰仙号湘娥
作者：沈善宝
朝代：清

偶逐闲鸥泛绿波。才听菱歌。又听莲歌。湖光雨后镜新磨。山拥青螺。蒲展青罗。风卷松声逸韵拖。似鼓云和。不见湘娥。眼前景物尽如它。柳比双蛾。颊比新荷。
临江仙·江楼晚眺
作者：沈善宝
朝代：清

楼外长江江上水，水流东去沉沉。白云出岫本无心。远山浮浅黛，明月冷疏砧。来往蒲帆浑不定，忘机沙上闲禽。渔歌高唱绿杨阴。个中饶野趣，此外少知音。
凤凰台上忆吹箫
作者：沈善宝
朝代：清

流水行藏，浮云踪迹，茫茫碧海青天。叹光阴易逝，岁月难延。底事离愁别绪，抛不去、心上眉边。愁都艳，芙蓉秋雨，芍药春烟。堪怜。彩毫挥脱，徒萦得蚕丝，万缕缠绵。纵诗成白雪，舌长青练。究与生平何补，诚不若、桃李无言。空惆怅，瑶台十二，弱水三千。
凤凰台上忆吹箫·听雨
作者：沈善宝
朝代：清

半响帘纤，霎时澎湃，忽然飒飒萧萧。正黄昏近也，分外声骄。扶病小楼凝听，听屋角。飞瀑奔涛。淋铃曲，何须重谱，已足魂销。飘飘。迷离恍惚，好似驾孤蓬，一叶乘潮。想枝头红杏，应负花朝。赢得愁怀如织，幸窗外、未种芭蕉。无眠夜，釭花□□，还检香烧。
凤凰台上忆吹箫·寄兰仙妹□光作
作者：沈善宝
朝代：清

眉列春山，眼横秋水，天涯能不魂销。况琴书落拓，蓬转萍飘。不信离家几日，才饯岁、又是花朝。花朝矣，红情寂寂，绿梦迢迢。无聊。阑干十二，曲曲倚将来，只合吹箫。奈玉箫声远，清怨偏饶。唯有多情明月，扔来伴、客馆吟瓢。应相笑，沈腰瘦去，不减推敲。
凤凰台上忆吹箫·寄慰箫楼师悼亡
作者：沈善宝
朝代：清

云散星沉，乌啼花落，魂销南浦归舟。任万般离恨，百种闲愁。都付西风黄叶。随带水、只向东流。空相约，南枝梅绽，谁续斯游。悠悠。蟾圆易缺，偏潘岳多情，顿折莺俦。怪嫦娥底事，笛返琼楼。畴把鸾胶再续。弹别调、数尽寒筹。寄鱼书，叮咛青鸟，早到明州。
南楼令·病中对菊
作者：沈善宝
朝代：清

无力理残妆。伤心泪数行。整云鬟、翻累高唐。寸草春晖犹未报，扶瘦影、倍凄惶。驹隙逝流光。东篱菊又黄。忆沧桑、回首茫茫。十二阑干秋寂寞，还是尔、耐风霜。
南楼令·闻雁感怀
作者：沈善宝
朝代：清

霜杵已三更。思亲梦不成。忆当年、血泪交迸。遍觅稻梁供菽水，甘旨计、苦难盈。听彻一声声。教侬恨更生。叹天涯、雨雪飘零。燕雀安能知抱负，反笑汝、字纵横。
喜迁莺·和箫楼师秋感
作者：沈善宝
朝代：清

秋光澄澈。又落叶潇潇，吟蛩唧唧。几杵疏砧，两行新雁，更胜杜鹃啼血。惹得羁人哀感，制就新词凄绝。低唱罢、觉愁肠自断，愁眉顿结。幽寂。帘捲起。菊影扶疏，正一庭霜月。欲问嫦娥，相邀青女，同话广寒宫阙。底事天边蟾影，只照人间离别。吟望处、对蒹葭露冷，暮云空阔。
夜过塘栖
作者：沈善宝
朝代：清

挂席塘栖路，离乡第一程。凉风吹袂薄，孤月向人明。镫火高堂梦，烟波旅客情。吟成谁与和，村析正三更。
如梦令
作者：沈善宝
朝代：清

才过禁烟节后。又值饯春时候。无语对东风，泪湿斑斑罗袖。休骤。休骤。忍见绿肥红瘦。
如梦令·不寐
作者：沈善宝
朝代：清

半壁灯光孤立。一缕炉烟弦直。梦断小楼中，何处数声长笛。幽绝。幽绝。恰好疏帘淡月。
如梦令·春暮
作者：沈善宝
朝代：清

才罢杜鹃啼血。又见杨花飞雪。碧藓绣柴门，亏得落红点缀。休说。休说。好鸟枝头惜别。
寿光除夕
作者：沈善宝
朝代：清

行尽山程与水程，故乡风景已全更。一年又向今宵尽，万感都从此夕生。怅望白云迟雁字，烧残红烛听鸡声。游秦季子裘空敝，倍觉文通赋有情。
小阑干·早春
作者：沈善宝
朝代：清

无情造物有情天。欲问总无言。一片愁城，四围愁阵，肠断又今年。生涯如此何堪病，触目倍凄然。杨柳风和，梅花香冷，春也学寒暄。
巫山一段云·瘦
作者：沈善宝
朝代：清

揽镜频相讶，痴心却笑侬。不知何事搅情衷。消削到眉峰。帘卷西风悄，黄花写影工。纵教形与鹤相同。元是沈家风。
忆江南·早春
作者：沈善宝
朝代：清

风一阵，渐渐扇微和。杨柳烟开青似染，池塘水暖绿生波。疑是镜新磨。
意难忘·春夜听雨，忆孤山梅花定多零落，辗转不寐，感而倚拍
作者：沈善宝
朝代：清

一叶轻航。向孤山深处，载酒寻芳。疏枝花缀雪，冷蕊玉霏香。疑翠袖、映红妆。烂漫斗春光。步苍苔、未能轻别，生怕斜阳。归来兀自难忘。怅诗魂蝶梦，不度潇湘。何堪连夕雨，更转九回肠。人无寐、恨偏长。花露定飘扬。想广平、心同铁石，尚赋篇章。
河满子·寒山
作者：沈善宝
朝代：清

寂寞疏林落日，凄迷衰草黏天。一片冻云归远岫，倪迂画笔悠闲。只少寻梅踏雪，隔溪遥指吟鞭。笑向春花丛里，妆成秋树村前。转眼风光都不是，空馀寒雾寒烟。幸有停车归客，还来石径流连。
河满子·寒砧
作者：沈善宝
朝代：清

几阵金风送响，谁家玉臂生寒。霜里声声听断续，搅愁惊梦无端。催得楼头刀尺，工夫彻夜难觅。共月敲来漏水，隔林传去溪喧。惹起羁人无限恨，故乡极目关山。何事年年轻别，却令远念衣单。
河满子·寒闺
作者：沈善宝
朝代：清

帘幕低垂静夜，兰膏拨尽深更。灯影模糊梅影瘦，篆香暖拂云屏。已觉愁魂欲断，那堪雨又淋铃。几度思弹绿绮，谁家又理瑶筝。卸罢残妆纤手冷，霜风和月穿棂。无奈夜长人倦，熏笼倚到天明。
河满子·寒雁
作者：沈善宝
朝代：清

卷地朔风阵阵，过江征雁行行。底事劳劳无定踪，只缘辛苦随阳。清夜月明人静，残星几点微茫。毛羽谁怜丰满，书空枉费文章。嘹唳一声愁欲绝，芦花两岸飞霜。玉笛小楼吹罢，碧天万里何长。
浪淘沙
作者：沈善宝
朝代：清

窗外雨潇潇。只在芭蕉。惹人愁思又今宵。寒逼罗帷莲漏永，睡鸭香飘。把卷费推敲。烟水苕苕。玉人何处数吹箫。二十四桥明月夜，杜牧魂销。
浪淘沙·寄步珊姊
作者：沈善宝
朝代：清

无计展眉头。秋在心头。暮天新雁起汀州。欲把远书交与寄，又怕沉浮。帘卷月如钩。累我凝眸。离怀渺渺水悠悠。料得有人同怅望，十二层楼。
浪淘沙·平湖秋月
作者：沈善宝
朝代：清

浩魄映平湖。一颗骊珠。琉璃万顷水平铺。月色波光同浩渺，人在冰壶。山色有还无。入望模糊。一声渔唱出菰蒲。柔橹忽惊鸥梦醒，诗境难图。
浪淘沙·湖楼听雨
作者：沈善宝
朝代：清

霎霎复萧萧。梧叶芭蕉。松风四面卷波涛。并作秋声成一片，夜雨今宵。秋思本无聊。梦又苕苕。二分凉意透轻绡。来日湖边新涨碧，拟泛兰桡。
浪淘沙·红树
作者：沈善宝
朝代：清

青女晓妆残。脂盒倾翻。和霜研露泼人间。染得千林如锦幛，围住青山。花事尽阑珊。谁驻红颜。葭苍水白雁声寒。记得停桡斜照里，绿鬓同看。
浪淘沙·舟行晚景
作者：沈善宝
朝代：清

渔火两三星。烟水冥冥。一行新雁起遥汀。辛苦天涯缘底事，也学飘萍。何处唱珑玲。肠断声声。记曾好句赋湘灵。一样曲终人不见，江上峰青。
浪淘沙·题梨花海棠
作者：沈善宝
朝代：清

清酒为愁浇。梦影迢迢。阑干倚遍转无聊。忽见阶前双艳影，不觉魂销。春事已花朝。脂粉香娇。更怜红线伴云翘。最好溶溶明月夜，银烛休烧。
浪淘沙·题芍药
作者：沈善宝
朝代：清

昨夜梦扬州。廿四桥头。香风吹上小红楼。十二阑干围锦绣，艳我吟眸。对此抵封侯。婪尾春留。淡烟微雨助娇柔。金带围开徵吉兆，红紫谁侔。
满庭芳·寒夜对月忆兰心夫人
作者：沈善宝
朝代：清

满地霜华，一庭月色，碧空万里无云。流光又尽，能不惜冰轮。遥望广寒宫殿，锁葳蕤、清绝纤尘。多情甚，素娥青女，耐冷照愁人。去年。当此际，萍飘蓬合，说剑论文。自西风别去，神返瑶京。堪叹人间聚散，转轮与、皓魄三分。徘徊处，暗香浮动，梅影又横陈。
满庭芳·题二十四桥明月图
作者：沈善宝
朝代：清

万树垂杨，六朝金粉，繁华独擅千秋。平山远水，大可豁吟眸。无怪当年杜牧，销魂在、十里红楼。曾闻说，神仙富贵，跨鹤也来游。句留。却不道，春风明月，尽付名流。看竹帘半卷，绿蚁轻浮。飞盏狂吟未了，香尘遍、廿四桥头。谁还问，玉钩斜畔，芳草暗生愁。
满江红
作者：沈善宝
朝代：清

流水高山，念今昔、几人同调。况又是、金闺博士，玉台仙藻。幼妇从来工织锦，美人自古传香草。倚新声、玉笛谱霓裳，知音杳。花影畔，子怀渺。帘影外，东风悄。忆梅窗韵冷，梨云梦绕。翠袖红罗人隐约，暗香疏影词飘渺。谨题成、尺素寄蓬莱，烦青鸟。
满江红·渡扬子江感成
作者：沈善宝
朝代：清

滚滚银涛，泻不尽、心头热血。想当年、山头擂鼓，是何事业。肘后难悬苏季印，囊中剩有文通笔。数古来、巾帼几英雄，愁难说。望北固，秋烟碧。指浮玉，秋阳赤。把蓬窗倚遍，唾壶击缺。游子征衫搀泪雨，高堂短鬓飞霜雪。问苍苍、生我欲何为，空磨折。
满江红·登金山妙高台
作者：沈善宝
朝代：清

破浪扬帆，江心寺、这番才到。又何异、人来弱水，身游蓬岛。顿觉胸中天地阔，转怜眼底江山小。御天风、我欲逐云飞，情飘渺。追往事，重凭吊。寻胜迹，穷幽窈。想蛾眉伟绩，才人丽藻。玉带镇山风雅擅，鼓声振夜烟尘扫。捲秋风、仍是旧波涛，伊人杳。
满江红·端阳感成
作者：沈善宝
朝代：清

死别生离，半年内、肝肠寸裂。数恨事、菱花萎露，荆枝压雪。痛泪挥残千点雨，孤怀映彻三更月。望霜帏、何处觅慈云，悲无极。天中序，蒲榴节。思去岁，伤今日。记西湖竞渡，命题援笔。彩线教搓长命缕，霞觞曾晋延年席。剩孤儿、孑影奠杯羹，空呜咽。
满江红·重渡扬子江
作者：沈善宝
朝代：清

扑面江风，卷不尽、怒涛如雪。凭眺处、琉璃万顷，水天一色。酾酒又添豪杰泪，燃犀漫照蛟龙窟。一星星、蟹屿与渔汀，凝寒碧。千载梦，风花灭。六代事，渔樵说。只江流长往，销磨今昔。锦缆牙樯空烂漫。暮蝉衰柳犹呜咽。笑儿家、几度学乘查，悲歌发。
满江红·题□竹楼诗集
作者：沈善宝
朝代：清

绿水芙蓉，羡幕府、诗才清绝。继玉茗、低吟红豆，高歌白雪。北固西风供作赋，南徐画烛欣留客。泛烟波、听彻碧箫声，扬州月。湖海恨，泥鸿迹。古今事，烟云灭。看江山如此，都归彩笔。一卷龙光腾宝剑，千秋慧业传瑶笈。爇名香、浣手细披吟，心先折。
满江红·题吴萍香夫人花帘词稿
作者：沈善宝
朝代：清

续史才华，扫除尽、脂香粉腻。记当日、一编目睹，四年心思。残月晓风何足道，碧云红藕浑难比。问神仙、底事谪尘寰，聊游戏。写不尽，离骚意。销不尽，英雄气。仅绿笺恨托，红牙兴寄。浣露回环吟未了，瓣香私淑情难置。倘金针、许度碧纱前，当修贽。
点绛唇·听雨
作者：沈善宝
朝代：清

夜雨声声，杏花消息何堪问。小楼人静。淡煞残灯影。自笑浮沤，何苦萦愁闷。当前境。花原薄命。争奈天生定。
点绛唇·早春寄步珊秭
作者：沈善宝
朝代：清

帘捲东风，数声花外闻啼鸟。此时怀抱。知有愁多少。离恨年年，应被青山笑。春还早。萋萋芳草。绿遍长亭道。
烛影摇红·题陈两桥先生诗集
作者：沈善宝
朝代：清

七宝装成，风云月露供描写。浣花笺纸界乌丝，尺幅龙光射。□□酒旗□□。□□□、□□□诧。剪烛重翻，焚香细读，寸襟顿谢。伫看春风，杏花压帽容相亚。状头合付谪仙才，人镜芙蓉下。方显文章声价。不负了、题桥司马。□□□□，新句添来，玉堂清话。
菩萨蛮·题拈花图
作者：沈善宝
朝代：清

胸罗锦绣文如凤。才人合受名花供。三叠奏清平。春风鳌背行。黄粱犹未熟。妙手传金粟。参透大乘禅。拈花一莞然。
虞美人·冬夜听雨
作者：沈善宝
朝代：清

打窗落叶声萧瑟。寒气灯前逼。病来诗思已无聊。添得这般情景、助魂销。霜鸿阵阵飞何急。岂有愁难说。一番疏雨一番风。知否有人憔悴、小楼中。
虞美人·送春
作者：沈善宝
朝代：清

问春欲去归何处。怪底春无语。商量无计把春留。又见杜鹃啼血、蝶含愁。落花飞絮多情绪。也欲随春去。阑干十二独徘徊。剩得青青满眼、是莓苔。
蝴蝶儿·秋海棠
作者：沈善宝
朝代：清

点秋光。傍银墙。娇红浅白斗新妆。缘何号断肠。艳极神难写，吟多齿亦香。红丝叶背粲成行。西风蝶梦凉。
蝶恋花·春暮
作者：沈善宝
朝代：清

柳絮帘栊春欲暮。极目天涯，那是春归路。紫燕黄莺啼不住。似曾解得文通赋。自浣蔷薇吟丽句。绿展芭蕉，邀我临怀素。无那吟怀消不去。微云又漏催诗雨。
西江月·络纬娘
作者：沈善宝
朝代：清

听尔丝缫五夜，令人毂转三更。可怜镜子织难成。金井阑边露冷。亦有机声轧轧，何须灯火瑩瑩。梦回明月半窗横。一片梧桐疏影。
西江月·络纬娘
作者：沈善宝
朝代：清
体裁：词

听尔丝缫五夜，令人毂转三更。可怜镜子织难成。金井阑边露冷。亦有机声轧轧，何须灯火莹莹。梦回明月半窗横。一片梧桐疏影。
解语花·题梅花
作者：沈善宝
朝代：清

竹外横枝，小桥流水，正孤山清晓。春寒料峭。寻旧梦、仿佛衣香萦绕。多情翠鸟。犹向我、嘤鸣不了。想冰姿、原是神仙，无怪红尘杳。何日巡檐索笑。更尊倾东阁，堂开玉照。词裁丽藻。留芳影、金屋深藏窈窕。横斜夭娇。且图写、癯仙风貌。任江城，玉笛频吹，不怕春光老。
解语花·题陈相之先生近湖山馆小照
作者：沈善宝
朝代：清

一蒿绿水，四面青山，山水皆韶秀。东风晴昼。苏堤外、十里平湖春透。小桃细柳。看西子、芳容依旧。棹烟波、合有高人，艳福频消受。苏白风流谁复。有参军此日，经纶抱负。平原特绣。管湖山、预兆他年太守。词传红藕。夸胜迹、应多吟友。和阳春、尽倚新声，按拍惭予后。
踏莎行·闺友以秋海棠见赠，调此报谢
作者：沈善宝
朝代：清

青粉墙边，碧阑干右。神仙风度元韶秀。钗横鬓乱态何慵，西风吹得胭脂瘦。割爱分来，同心许觏。冰壶贮□娇难绣。风流谁得似卿卿，愿为蝴蝶长相守。
踏莎行·题蛱蝶图
作者：沈善宝
朝代：清

花落花开，春长春短。游丝袅袅东风软。美人独立正无聊，往来凤子情偏眷。芳草神迷，海棠梦暖。乱红如雨挥罗扇。愁他化作彩云归，却教飞入鹅溪绢。
醉太平·秋夜
作者：沈善宝
朝代：清

风声雨声。琼声漏声。作成一片秋声。却教人怎生。诗随境更。愁随境增。不堪愁绪诗情。终黄粱未成。
采桑子·秋夜不寐，用独木桥体
作者：沈善宝
朝代：清

桂花香静宵初永，露冷无声。月淡无声。月露无声伴有声。声声只向疏窗度，四壁虫声。万树秋声。来助楼头夜读声。
风入松
作者：沈善宝
朝代：清

孝娥千里远寻亲。生死几艰辛。玉碑已现闺英傍，彊归来、伴结佳人。赋茗久钦黑齿，颂椒同步青云。蜃楼海市幻中因。意蕊艳翻新。胸中块垒消全尽，羡蛾眉、有志俱伸。千古兰闺吐气，一枝筠管神通。
风入松·读镜花缘作
作者：沈善宝
朝代：清

瑶池春暖宴蟠桃。仙乐奏云璈。花种月姊无端甚，逞机锋、魔劫光招。上苑群芳已放，山中棋子犹敲。黄粱梦醒鬓萧萧。舟帆海天遥。异国神仙游历遍，老书生、清福能消。才把奇花手植，谁知仙籍名标。
鹊桥仙·七夕
作者：沈善宝
朝代：清

梦回蕉雨，凉生银汉，到此际、鹊桥填未。神仙那有别离情，笑下界、讴吟多事。碧天云净，瑶阶露冷，曲槛几回闲倚。聪明误尽世间人，肯乞巧、再添愁地。
鹊桥仙·题红绿梅
作者：沈善宝
朝代：清

江南江北，水边月下、一样横斜疏影。昨宵花底独寻诗，又惊得、霜禽梦醒。香生绛雪，寒生翠袖，绝似罗浮仙境。折枝欲寄垄头云，应不怕、东风吹尽。
黄鹤楼用崔司勋诗为首句八首录一
作者：沈国梓
朝代：清
体裁：七言律诗

此地空馀黄鹤楼，身閒竟日坐楼头。山林落叶参差舞，客棹惊风次第收。玉笛已无仙子曲，水花犹漾洞庭秋。长江形胜真天堑，自是群雄据上游。
哭阿熙阿星两儿·其一
作者：沈国藩
朝代：清
体裁：七言律诗

谬庆蓬门喜气深，汝生有兆瑞星临。追思眉目清如昼，漫说蛟龙晚作霖。千禄未酬乌鸟愿，含贻先负白头心。人间恨事都归我，孽海茫茫几万寻。
夜渡台江
作者：沈国藩
朝代：清
体裁：七言绝句

烟波山气望迷漫，潮信声来水面宽。高唱大江东去曲，一天星斗压江寒。
寄森甫弟
作者：沈国藩
朝代：清
体裁：七言绝句

恋此微名系此身，可能仰慰倚闾亲。问津已涉风涛险，莫向桃源再问津。
延津旅次感怀·其一
作者：沈国藩
朝代：清
体裁：七言绝句

音书何日达萱帷，转恨当年远宦非。一任关山千万叠，归心只向楚天飞。
延津旅次感怀·其二
作者：沈国藩
朝代：清
体裁：七言绝句

愁来拈句强吟哦，诗思无聊转奈何。谁道吟诗堪遣恨，算来诗不敌愁多。
悼姊
作者：沈国藩
朝代：清
体裁：七言律诗

昙花一见了前因，倏忽韶光廿四春。未续书香空望我，况多家难忍辞亲。仙乡此去应回首，佛骨生来好济人。今日茱萸一尊酒，几番恸哭几伤神。
送怡云兄之都
作者：沈国藩
朝代：清
体裁：古风

归来方楚北，尘劳犹未息。挟策空徘徊，复欲之京国。临岐言不尽，但问寄书日。无语各回顾，风寒天渐曙。极目水天秋，浩渺无穷慕。
夜宴曲
作者：沈在廷
朝代：清

朱门甲第连云开，主人豪侈何雄哉。金钗十二拥燕赵，珠履三千夸邹枚。日长不足继以夜，肴由鼎进酒倾罍。华镫四照张火伞，管弦迭奏鸣春雷。方其得意逞雄肆，黄金挥洒飞尘埃。一食直兼十户富，一衣直费十锦材。酒阑人散客归去，更严霜重月堕雾。乞儿觅食那可得，路侧城隅空叹息。
挽汪容甫先生·其一
作者：沈在廷
朝代：清
体裁：五言律诗

我哭汪夫子，悽然涕泪多。此生真偃蹇，力学未蹉跎。奥衍广陵对，清华宝鼎歌。幽情寄碑碣，小像署维摩。
挽汪容甫先生·其二
作者：沈在廷
朝代：清

姑孰逢官署，于今巳廿年。齐名顾与李，㝛草墓为田。空遂还山愿，徒劳点鬼编。古人多地下，吾计正茫然。
挽汪容甫先生·其二
作者：沈在廷
朝代：清
体裁：五言律诗

姑孰逢官署，于今巳廿年。齐名顾与李，宿草墓为田。空遂还山愿，徒劳点鬼编。古人多地下，吾计正茫然。
星球图歌用昌黎石鼓歌韵
作者：沈在廷
朝代：清

分野乃究《括地志》，测象乃读《步天歌》。按歌制器宗内府，缩以六寸精若何。度想穿月挂秦镜，芒近落日挥鲁戈。阴阳为炉鼓造化，氏煎锡工揩磨。黄赤低昂判冬夏，元精耿耿心胸罗。入地出地去一握，九万余里堆嵯峨。天圆地圆本曾氏，仁智信武融四阿。卓哉灵恩合浑盖，磨旋笠冒谁其呵。木周十二火再岁，首事东作兼南讹。金水一更土廿八，填星不动芒敛蝌。五纬熊熊定方岳，遐瞩那俟更应鼍。魁秦枢楚识斗柄，四照之花三秀柯。角亢翼轸守方位，乌兔踆踆如飞梭。天汉案户极绵亘，波澜清浅长委蛇。二千五百乃星纪，雍南朔东通夷娥。伊余卧疴逾十载，衡茅伏处江之沱。忽睹异制豁心目，扬蕤振采嬉天和。圣朝右文重实学，熟娴算数尊儒科。激水祇用挈壶法，刻木辄虑机械多。何如一轴十四器，重匪石鼓资橐驼。精微欲穿溟涬入，汗漫敢委云烟过。弧矢句股稔成法，刻楮累丸切复磋。土圭立不测阴景，方诸水靳生金波。惟兹圆则灿珠琲，力张枢纽平无颇。昼晴夜雨静可按，扪参历井焉知他。文字更学《考工记》，朴遬微至屏婀婀。云台司掌忆法物，斗室陈设供摩挲。春秋幸免蟪蛄诮，宵分可助诗书哦。效颦无术哂刻鹄，临池觅句惭笼鹅。晁崇耿询直突过，孟言坐致理则那。中西两法尽融贯，虚车待治成銶轲。克辅妙手削兼尺，慎勿远怖汉与河。出卯入酉谛审视，衰年爱景无蹉跎。
星球图歌用昌黎石鼓歌韵
作者：沈在廷
朝代：清
体裁：古风

分野乃究《括地志》，测象乃读《步天歌》。按歌制器宗内府，缩以六寸精若何。度想穿月挂秦镜，芒近落日挥鲁戈。阴阳为炉鼓造化，�氏煎锡工揩磨。黄赤低昂判冬夏，元精耿耿心胸罗。入地出地去一握，九万余里堆嵯峨。天圆地圆本曾氏，仁智信武融四阿。卓哉灵恩合浑盖，磨旋笠冒谁其呵。木周十二火再岁，首事东作兼南讹。金水一更土廿八，填星不动芒敛蝌。五纬熊熊定方岳，遐瞩那俟更应鼍。魁秦枢楚识斗柄，四照之花三秀柯。角亢翼轸守方位，乌兔踆踆如飞梭。天汉案户极绵亘，波澜清浅长委蛇。二千五百乃星纪，雍南朔东通夷娥。伊余卧疴逾十载，衡茅伏处江之沱。忽睹异制豁心目，扬蕤振采嬉天和。圣朝右文重实学，熟娴算数尊儒科。激水祇用挈壶法，刻木辄虑机械多。何如一轴十四器，重匪石鼓资橐驼。精微欲穿溟涬入，汗漫敢委云烟过。弧矢句股稔成法，刻楮累丸切复磋。土圭立不测阴景，方诸水靳生金波。惟兹圆则灿珠琲，力张枢纽平无颇。昼晴夜雨静可按，扪参历井焉知他。文字更学《考工记》，朴遬微至屏婀婀。云台司掌忆法物，斗室陈设供摩挲。春秋幸免蟪蛄诮，宵分可助诗书哦。效颦无术哂刻鹄，临池觅句惭笼鹅。晁崇耿询直突过，孟言坐致理则那。中西两法尽融贯，虚车待治成銶轲。克辅妙手削兼尺，慎勿远怖汉与河。出卯入酉谛审视，衰年爱景无蹉跎。
由寿阳至南天门放歌
作者：沈在廷
朝代：清

寿阳出发月光灭，夹道荦确马蹄热。四十里至平定州，濛濛元气山头结。颇嫌阴晦封晨辉，忽见霏微数点雪。石子五色锦缀纱，桔树千株眼生缬。大壑急流奔弩箭，横峰侧岭卧精铁。向午皦日暖生春，望中杰阁驾寥泬。杖策徒步石路危，牵衣屏息人力竭。绕膝儿孙让几层，垂地星河惊一瞥。巨灵掌擘八荒低，雷公震鼓四维裂。我闻卯次为春门，字义流传祖仓颉。又闻阊阖开天门，浩荡阳和万民悦。此门直令天人通，群仙朝会进由阒。崤函空自骇文陵，会稽那及称禹穴。更陋江南矗两峰，孤帆一片波涛折。城隅税鞅欣来游，应图霍山两奇绝。
睡起
作者：沈在廷
朝代：清

空斋足茧坐生尘，引睡求书梦未真。枉向蕉中寻覆鹿，谁知爨下是劳薪。日驰西陆嗟张协，病怯东风念李绅。回忆草生官舍静，卧游聊与画图亲。
许州
作者：沈在廷
朝代：清

魏武英灵一代雄，许昌城堞霸图空。生前吴蜀心思并，死后师昭恨不穷。绕郭残荷余冷艳，参天衰柳咽凉风。魂归若向襄樊路，犹悸烧时赤壁红。
读宋史感邹志完事
作者：沈在廷
朝代：清

岭海何须出涕行，胜于寒疾困心旌。儒生不少当为事，抵掌如闻叹息声。谏草虽焚未可轻，一缄妄出祸机生。新州赦后昭州窜，二客同时有令名。
读宋史感邹志完事·其一
作者：沈在廷
朝代：清

岭海何须出涕行，胜于寒疾困心旌。儒生不少当为事，抵掌如闻叹息声。
读宋史感邹志完事·其二
作者：沈在廷
朝代：清

谏草虽焚未可轻，一缄妄出祸机生。新州赦后昭州窜，二客同时有令名。
题印谱后
作者：沈在廷
朝代：清

尉律试八体，摹印义乃见。甄丰标缪篆，实同名偶变。大雅推汉京，精金百锻炼。参之以贞珉，温润足嘉羡。信国铁倍珍，忠介泥独炫。迭争千载奇，文房供清宴。黄子汲古深，史学熟贯穿。裒集成一书，朱墨分素绚。体既用编年，例复类纪传。开卷灿列眉，历历三长擅。我忆栎园叟，印人索殆遍。讵若溯周秦，邃古如觌面。窥子雕锼心，面壁坐深院。重子奥秘才，交游广淮甸。笑彼刻楮叶，三年成一片。西清古鉴中，贮此值千绢。
丰台看芍药
作者：沈埁
朝代：清
体裁：古风

百舌声老月过三，枝头茧栗春尾婪。丰台风光正邀勒，游花冠盖南城南。蜂蝶前驱莺燕闹，梨云冉冉红酣酣。王园万本更奇绝，蓬莱一宫花海涵。云阶月地仙驭列，綵旄绛节纷相参。雨洗凝脂分外白，态醺卯酒天然憨。花侯花相漫题品，较之姚魏青于蓝。赖公凤笺为收拾，秾姿贵綵诗中含。我本臞儒断结习，对此香色迷瞿昙。饮馀跋马不忍去，帽檐一朵从人簪。
和《过银锭桥旧居》韵
作者：沈埁
朝代：清
体裁：七言律诗

长桥如画枕银湾，旧路沙痕想像间。巷里几更春燕主，水边仍对夕阳山。风烟乔木苍龙老，钟鼓灵坛白鹤閒。正欲淹留追昔梦，满城鸦雀故催还。
夏日诸同人小集晚过龙泉寺南风氏园看古松限韵同赋
作者：沈埁
朝代：清
体裁：古风

晓来云叶疏，千峰卷残雨。藤阴纳微凉，荷花飐远浦。谢公诗思发，退食及亭午。招携旧生徒，裙屐满庭户。高论洗蓬心，妙香沁茶乳。觥船一再巡，精膳出翠釜。大官授方法，未许传食谱。开函誇宝书，天光駴未睹。赐予都瑰奇，商尊而周簠。乘閒想幽寻，选地城南坞。钟梵隐林间，共探清风宇。山门草色青，小殿幡幢舞。栏楯百个竹，檀栾似南土。更爱风氏园，岁久髯龙古。一枝起搀天，鬅鬙毛发竖。一枝横曲几，跁跒木撑拄。俨若支离叟，头低身伛偻。杂坐豁尘襟，漈漈清音吐。自我客京华，七度过摩抚。每伴逐凉人，太息埋榛莽。何幸丹青手，朅来作松主。借取有声画，写仿流乐府。墙西罥虫槐，柯老差足伍。徙倚晚烟生，残阳穿邻圃。
宴集诗
作者：沈埁
朝代：清
体裁：古风

黄宫应两月，官历馀一行。尚书修故事，高会招王杨。银筵蜡如纛，枥马争徬徨。敕厨致珍馔，品数客未尝。花瓷泻羔儿，入手破鼻香。埁也来京辇，八年三径荒。每因节物改，车轮转中肠。不图齑梦中，如挹金梨浆。既醉客愁醒，那复辨他乡。矧公笑语温，几席生春光。不待健步移，梅花吐座傍。津津说当年，前辈风味长。开樽同守岁，鹅鹳为之张。迩来耆旧散，声利徒奔忙。岂知东方星，太白独煌煌。盛事有今夕，千载记斯堂。
秋日共诸同人过圣安崇效二寺·其一
作者：沈埁
朝代：清
体裁：七言绝句

花落高槐蝉乱鸣，东湖野寺试閒行。从公一晌僧窗话，指点诗情约略生。
秋日共诸同人过圣安崇效二寺·其三
作者：沈埁
朝代：清
体裁：七言绝句

画壁云深殿影秋，合昏花下重夷犹。不知几阅曼陀雨，还为尊前旧识留。
秋日共诸同人过圣安崇效二寺·其二
作者：沈埁
朝代：清
体裁：七言绝句

何年花手禁中飞，旧刻栴檀竟不归。除却长楸谙往事，谁将香火说宸妃。
秋日共诸同人过圣安崇效二寺·其五
作者：沈埁
朝代：清
体裁：七言绝句

无多墨迹掩蛛尘，不与时贤巧斗新。为语山僧好珍重，名衔犹感去来人。
秋日共诸同人过圣安崇效二寺·其六
作者：沈埁
朝代：清
体裁：七言绝句

石栏点笔月初生，寒瘦何由许挂名。一段韩门奇绝处，尚书首唱野人赓。
秋日共诸同人过圣安崇效二寺·其四
作者：沈埁
朝代：清
体裁：七言绝句

小车又过柳村西，绕寺秋风菜一畦。看画尝茶幽兴剧，枣林烟暝草萋萋。
过万泉寺
作者：沈埁
朝代：清
体裁：古风

豆花雨过遥岑靓，晓约看山出画省。争从后乘到城南，天碧云凉秋炯炯。谁家亭子入波心，冷翠遗香无管领。濠濮之间且小留，会心不觉尘事屏。苍烟一簇祖庄西，远水鳞鳞望眼醒。笼鞭度彴转莲塘，乱叶蘸波三十顷。参天老柳立汀沙，无数水田界畦町。稻穗垂垂没鹭鸥，野鸭咬咬唼藻荇。蓼花小垡摆西风，一坞红云飐水影。赵昌徐熙写未能，天然王储好诗境。老僧解事占万泉，安坐蒲团乐閒冷。禅房不见花木深，雪藕堆盘当瓜茗。出门西望何郁葱，千岩红绿斗情景。人言风物似江南，我亦钱唐有林岭。如此家山久不归，徙倚竟忘烟水冥。擘笺拈韵第七成，甘避诸君才气猛。
陶然亭联
作者：沈埁
朝代：清
体裁：联

破除乡思鹅儿酒；妆点新闻燕子钱。
过钓台
作者：沈埏
朝代：清
体裁：五言律诗

谢公收骨处，不但子陵台。余泪凝江石，留歌继楚哀。古亭斜月起，虚棹落潮来。静想垂纶客，明时亦易哉。
御赐砥石砚歌赠石庭上人
作者：沈堡
朝代：清
体裁：古风

道人昔岁游京邸，天子召见离宫里。赋就《初春瑞雪词》，侍臣奏上龙颜喜。拂衣归卧高云中，仍向空山食松饵。万乘南巡明圣湖，遂朝行在登丹戺。临轩玉音何琅琅，赐来砥石砚一方。绿质无玼浮玉色，翠纹结秀生瑶光。我闻此石出辽水，水碧为胎金作髓。温润无殊歙穴青，坚良且迈端溪紫。只今圣主重文章，珍物通灵皆异常。已见马肝贡殊域，尤多凤味罗岩廊。皇情祇眷此砚美，掞藻时时凭玉几。拜爵应封即墨侯，锡名且号虚中子。石公捧砚辞京师，好磨松节临清池。奈园秘笈日勤写，颂扬帝德高巍巍。
御赐砥石砚歌赠石庭上人
作者：沈堡
朝代：清

道人昔岁游京邸，天子召见离宫里。赋就《初春瑞雪词》，侍臣奏上龙颜喜。拂衣归卧高云中，仍向空山食松饵。万乘南巡明圣湖，遂朝行在登丹戺。临轩玉音何琅琅，赐来砥石砚一方。绿质无玼浮玉色，翠纹结秀生瑶光。我闻此石出辽水，水碧为胎金作髓。温润无殊歙穴青，坚良且迈端溪紫。只今圣主重文章，珍物通灵皆异常。已见马肝贡殊域，尤多凤味罗岩廓。皇情祇眷此砚美，掞藻时时凭玉几。拜爵应封即墨侯，锡名且号虚中子。石公捧砚辞京师，好磨松节临清池。奈园秘笈日勤写，颂扬帝德高巍巍。
秋闺怨
作者：沈堡
朝代：清

夜夜劳刀尺，年年寄雪霜。云沈蒲类海，月落郁金堂。汉将思开国，秦皇重辟疆。何知儿女恨，掩镜泣空房。
奉题加赠中宪大夫崇庆刺史常公殉节
作者：沈士临
朝代：清

跳梁小丑竟何为，志士仓皇殉节奇。此日花溪陈俎豆，他年麟阁看须眉。曾随父老迎褒诏，又殿枌榆赋挽词。自古英雄酬一剑，承先况复有佳儿。千秋遗烈说睢阳，不道儒臣勇义彰。奋臂挥戈威掣电，衔须赴节志淩霜。褒忠圣主垂恩渥，荷荫孤儿被泽长。他日璇题增史笔，浣花纸染墨花香。
奉题加赠中宪大夫崇庆刺史常公殉节·其一
作者：沈士临
朝代：清

跳梁小丑竟何为，志士仓皇殉节奇。此日花溪陈俎豆，他年麟阁看须眉。曾随父老迎褒诏，又殿枌榆赋挽词。自古英雄酬一剑，承先况复有佳儿。
奉题加赠中宪大夫崇庆刺史常公殉节·其二
作者：沈士临
朝代：清

千秋遗烈说睢阳，不道儒臣勇义彰。奋臂挥戈威掣电，衔须赴节志淩霜。褒忠圣主垂恩渥，荷荫孤儿被泽长。他日璇题增史笔，浣花纸染墨花香。
春寒同友人夜坐
作者：沈士尊
朝代：清
体裁：七言律诗

无端邂逅岂前期，灯火荧荧卜夜时。野鸟求明啼盍旦，寒花惜别号将离。柳眠欲伴人三起，树绕空留鹊一枝。忽忆萼楼长枕被，大裘千丈更相宜。
过李白墓
作者：沈士尊
朝代：清
体裁：五言律诗

千古高名在，青山片碣留。牛羊欺宿草，樵竖上荒邱。聚族无三户，埋诗只一抔。平生雠力士，污足亦何尤。
过七里滩
作者：沈士煋
朝代：清

上有高山下深谷，中起一滩浪如屋。欲问此滩是何名，舟人摇手颜觳觫。举头仰视天无光，舟底石声如转毂。一线长绳天外牵，榜人力尽巉岩麓。腾空作势似飞猱，走阴狂奔俨惊鹿。岩上舟中两叫号，半似人声半鬼哭。力争骇浪过滩来，共尘重生免鱼腹。吁嗟我生命在天，胡为日与忧患逐。一棹莼鲈未必非，老守乡园那知福。
皖南旧作·其一
作者：沈士纶
朝代：清
体裁：七言绝句

蓬山将到卒难通，五落孙山嗟命穷。抛弃五车求五斗，谁知有用管城公。
皖南旧作·其三
作者：沈士纶
朝代：清
体裁：七言绝句

落笔恭维兼敬启，挥毫阁下与尊前。今虽委曲龙须友，曾扫千人在昔年。
皖南旧作·其二
作者：沈士纶
朝代：清
体裁：七言绝句

鸡口微官苦不堪，笔耕牛后更怀惭。一身二任人休妒，兔死还须窟有三。
清平乐
作者：沈士芳
朝代：清

柳风梅雪。绣幕云驱月。花气扑帘香影折。睡暖一双蝴蝶。敛眉独倚金扉。轻寒吹上铢衣。满地星红小绿，凤尖怕蹴香泥。
渔歌子
作者：沈士芳
朝代：清

凉气萧萧坐久生。风吹败叶落闲庭。窗纸响，砌蛩吟。残月依依影半明。
相思引
作者：沈士芳
朝代：清

绣阁无心理翠鎞。臂环轻卸耳珰欹。鹧鸪香冷，频揭玉狻猊。雁婿衔霜传锦字，猧儿带月护铜扉。无多春色，又逐杏花飞。
相思引
作者：沈士芳
朝代：清

蟾影筛花印翠蚨。为寻粉蝶上兰陂。板桥怯渡，笑带柳枝扶。归路卸头灯背立，回波旖旎态摩挲。春图半幅，香阁背人摹。
挽张之洞联
作者：沈士鑅
朝代：清
体裁：联

硕画更何施，苦衷留遗疏一封，冀回造化；人心原不死，悲感到瀛寰列国，咸识忠贞。
少林寺
作者：沈大成
朝代：清

初祖传衣地，庄严占一峰。岳云晴入寺，山月夜沈钟。林僻来枝鹿，潭深卧毒龙。巨奸遗墨在，吾欲洗芙蓉。
山塘夜泊
作者：沈大成
朝代：清

信宿山塘泊，紞如更鼓沈。月光临水动，镫影隔林深。独夜何能醉，羁人祇费吟。游船归络绎，迢递管弦音。
峡中夜行作
作者：沈大成
朝代：清

转舵羚羊口，风吹水倒流。春寒添客恨，梦短起乡愁。空峡星辰动，荒江夜气浮。娟娟纤月好，故傍木兰舟。
惠州
作者：沈大成
朝代：清

厨传推雄郡，沙边鼓吹鸣。市桥连百艇，水驿夹双城。帆远疑无力，山多不辨名。当年龙战地，过客涕沾缨。
文园三兄载酒同游龙井作
作者：沈大成
朝代：清

异地开龙泓，应接悦万状。仁祠辟唐时，结构妙意匠。初堕白云中，忽踏苍松上。窈窕转层岩，崱屴出孤嶂。竹深视听幽，苔滑行步妨。烂烂明花蹊，袅袅挂萝帐。抖擞跻其巅，倚阑堪写望。风来林景清，日落岚气涨。盈盈西子湖，绿净在杯盎。展席面青山，支铛温昔酿。既酣恣谭谐，吾怀亦已畅。念彼辨才师，说法浩无量。当年群贤游，前尘宛俯仰。残碑字模糊，云烟付幻妄。良友幸招寻，消摇纵天放。浮生山水缘，著屐费几两。归途闻流泉，殷耳一何壮。
赠漱冰上人
作者：沈大成
朝代：清
体裁：七言律诗

幽澜一勺汲清泠，早谢湘江载月舲。定里春风间挂锡，吟边夜雨罢谈经。一编未放生涯冷，片席容分佛火青。我比香山年木老，肩舆鸠杖更谁停。
雨中方曼陀招同王秋汀静思饮酒家即事
作者：沈大成
朝代：清

相逢何必叹飘蓬，汗漫游踪本是空。雨气远浮江阁外，岚光低堕酒杯中。元英高唱推无敌，怀祖多情讶许同。漫说轻鸾千二百，年华容易楝花风。
饭芦庵赠克念讲师
作者：沈大成
朝代：清
体裁：五言律诗

野水萦相抱，潺潺绕寺门。春阴随客艇，斜日下寒村。齐己诗名远，天台法乳存。道人多妙义，可许证梅魂。
饭芦庵赠克念讲师
作者：沈大成
朝代：清

野水萦相抱，潺潺绕寺门。春阴随客艇，斜日下寒村。齐已诗名远，天台法乳存。道人多妙义，可许证梅魂。
龙池鲫歌
作者：沈大成
朝代：清

灵岩山阳白龙池，中有神物不敢窥。风雨变化产金鲫，腹腴修凸甘而肥。常时䱷者触龙怒，辟历往往随人驰。岁寒霜雪老龙蛰，罾网乃敢临渊施。一尾入市一金直，物少嗜众宜居奇。犹忆童时侍膝下，阑干苜蓿同尝之。荏苒五十有余载，食指虽动杳难期。今兹中孚交卦气，旅馆大雪飞如筛。老夫瑟缩蚕在茧，忽见银鹿褰书帷。素鳞翕翕眼犹动，柳枝脱叶横穿腮。曰此良友自远致，主人相馈佐酒卮。纵之盆盎始圉圉，斗升之水亦扬鬐。金齑玉鲙吾所欲，灶觚况复劳相思。亟呼饔人煮冰水，芼以葱兼姜桂滋。上箸白于剖良玉，沾唇腻若含凝脂。尤爱鱼脑及鱼尾，水晶碎嚼吞胶饴。巷南同志招共食，既醉捉笔还为诗。冯煖弹铗古无取，蒙庄涸澈亦足嗤。乐王羊舌皆何在，且微昏礼观爻辞。
公无渡河歌
作者：沈天宝
朝代：清

公无渡河，公竟渡河，渡河而死悲洪波。渡河尚不可，何况溟海恶浪山嵯峨。黑云压天日无色，阴风惨淡百怪多。君何为而来此地，粤东行省老从事。王事有程不敢稽，疾驱海滨意难迟。珠崖孤悬绝岛中，遥指百里舟航通。怪云一缕起天末，舟人为语嘘长风。君诧狂言决长往，扬帆鼓柁驰空蒙。中流飓母果为祟，狂飙拉杂翻艨艟。一时官吏相抱死，百二十口无遗踪，呜呼！君非同姓屈原愿灭顶，又非求仙徐福来自沧瀛东，何为竟学披发狂痴之老叟，捐躯沉魄蛟龙宫。君有田园吴越间，华堂窈窕临晴川。美酒清歌娱旦暮，曲房尽贮如花颜。何为求荣自束缚，一家飘散如飞烟。庾岭岭头妇哭死，两子连殒浔阳船。妾生两雏在襁褓，呱呱扶榇归荒阡。君不见长安大道平如砥，朝入金门暮朱邸。一朝失足蹈危机，卵覆巢倾亦如此。吁嗟乎！宦海风波随处多，岂独人间公渡河。
题谢孝子东纬先生侍疾图
作者：沈子玖
朝代：清

人生至性坚金石，忠孝心源磅礴积。谢家奕叶绍箕裘，笃厚流光绵世泽。先生艺苑夙流芳，庆溢兰陔喜气长。方幸春晖绵爱日，斑衣舞綵晋霞觞。萱闱翠幔添寒色，悫慎护持尽心力。愿以精诚格彼苍，香焚午夜愁如织。沈沈卧病几经秋，汤药评量未稍休。秋蟀春鹒忙里过，牧羝人落节旄头。虞山章子工六法，惨淡经营神理洽。好事流传入禁中，九重丹诏传来霎。噫吁嘻，年来孝行久沉沦，骨肉相逢等路人。读公此图省公意，好垂矩范仰千春。
一松二槐歌过刺蘼园作
作者：沈季友
朝代：清

翠龙怒飞食云气，横眠斜挂直到地。一夜孤吟吼风瀑，顿使山亭有秋意。霜皮铁干几十围，生时岁月那能记。五粒新香饲白鸾，一枝古雪缠红荔。旁有两树青夹街，盘盘双绾郁不开。兔目鼠耳如覆幄，鼓柯振翼凉飔来。缤纷翠架留夜月，错落锦石铺春台。有此一松二槐散晴绿，十日坐卧颇不俗。令人爱杀刺蘼园，曲径间扉成小筑。兴来长啸弄酒船，毛闲森森爽两目。昭王台下飘零人，博得狂歌意良足。
渡江
作者：沈季友
朝代：清

恨杀长江水，东流送六朝。春风吹远客，一叶下金焦。亲舍迷青雀，功名敝黑貂。英雄千古恨，落日打归潮。
西林哭过沧谷
作者：沈季友
朝代：清

消渴文园客，凄然叹陆沈。十年贫入骨，一别死惊心。吊鹤人情浅，焚香佛火深。我来君不见，风笛在西林。
挽张之洞联
作者：沈学范
朝代：清
体裁：联

范韩望重，山斗同钦，国家养士二百年，得此名儒，有此名相；王谢门高，茑萝忝附，小子伤心十五载，昔哭文达，今哭文襄。
咏古
作者：沈宁远
朝代：清

因必审可亲，古训日星揭。倾盖乍交驩，慎初简贤哲。出处长依倚，何容漫结纳。才士务进取，浮躁鲜甄别。见有门如市，群趋相暖热。一旦冰山颓，身败名亦裂。中郎入郿坞，岂计玉玷媟。仪曹客王家，用世心猛烈。托附得长松，弱植亦高洁。桃李非不妍，攀援易摧折。二人何眯眜，曾勿问志节。辞藻艳芳葩，趣操消春雪。纵得柄用久，名位已添窃。初谓灼天焰，余光照不灭。讵意一爝火，竟铄铮铮铁。轻肥弹指顷，不如恒冰蘖。文采弗庇身，垢腻终难刷。令人长恨叹，唾壶几击缺。为语多才人，握瑜勿自亵。逸翮翔寥廓，潜鳞藏深渊。水暖高风利，飞跃各迁延。钓弋乱海宇，栖遁甘静便。赵氏南徒后，邪佞势递专。降幡一旦出，野多守义贤。长溪谢咨议，晞发投林泉。语水卫居士，行洁比白莲。岂无开济念，分定不容权。冰雪严寒后，景象非犹前。凡卉趋新艳，松筠独超然。移垤知君尊，分衙识王先。况负气丈夫，屋社忘其天。不见陶栗里，只纪甲子年。寄情酒盏底，酣畅壮心镌。旷世而相感，事异节同全。息影疑肥遁，孤怀谁与宣。陆沈古不乏，箕山颍水边。大器击以授，弃之如腥膻。遭际昌明会，经纶不与焉。富渚垂钓叟，千载可比肩。欲概忠贞士，风格尚相悬。太息终南高，何为捷径缘。云云争藉口，且觅买山钱。有劳情易伐，无竞量始宽。儒臣不多觏，况乃尚桓桓。卓哉冯公孙，奋翼汉鼎安。屏坐大树下，宏功置若刊。武惠下江南，摧亡同转丸。囊中书数卷，终不计好官。金酋南牧马，力战锦袍丹。角巾归私第，争说勤王韩。历观古将帅，身名无两完。栾彭致菹醢，王杜开衅端。矜情兼骄色，颠蹶空长叹。三君明且哲，茂绩等闲看。不欲多上人，冲襟良独难。宠禄日以远，悔吝无能干。后事追莫及，先几在急湍。嗟彼冒昧子，名利满胸蟠。濡滞勿忍决，蜂虿即我钻。超绝五湖叟，一棹老烟滩。纷华伐我性，宁淡味无穷。寓言游方外，明哲保其躬。子房心为韩，愿不及侯封。䠞项奠刘祚，长辞随赤松。梅尉尝市隐，远蹈碧海中。终身不复见，补陀留遗踪。五季希夷叟，卧称华山峰。骑驴闲笑语，奕代挹清风。皆布托而逃，求仙非初衷。摄生甘幽寂，草堂有卢鸿。遁世迹不谬，趣向将无同。群伦如鸱鸢，腐鼠爱到咙。闻有高世志，便疑脱尘丛。思彼亦人耳，讵能老还童。独怀冰雪意，不受氛垢蒙。超然浮云外，何异翔太空。恒情好神怪，附会类齐东。长生有妙理，只看狎鸥翁。乱离善养晦，经济不居功。一朝去火宅，随在是天宫。熊经鸟伸辈，何日得方瞳。
咏古·其一
作者：沈宁远
朝代：清

因必审可亲，古训日星揭。倾盖乍交驩，慎初简贤哲。出处长依倚，何容漫结纳。才士务进取，浮躁鲜甄别。见有门如市，群趋相暖热。一旦冰山颓，身败名亦裂。中郎入郿坞，岂计玉玷媟。仪曹客王家，用世心猛烈。托附得长松，弱植亦高洁。桃李非不妍，攀援易摧折。二人何眯眜，曾勿问志节。辞藻艳芳葩，趣操消春雪。纵得柄用久，名位已添窃。初谓灼天焰，余光照不灭。讵意一爝火，竟铄铮铮铁。轻肥弹指顷，不如恒冰蘖。文采弗庇身，垢腻终难刷。令人长恨叹，唾壶几击缺。为语多才人，握瑜勿自亵。
咏古·其三
作者：沈宁远
朝代：清

有劳情易伐，无竞量始宽。儒臣不多觏，况乃尚桓桓。卓哉冯公孙，奋翼汉鼎安。屏坐大树下，宏功置若刊。武惠下江南，摧亡同转丸。囊中书数卷，终不计好官。金酋南牧马，力战锦袍丹。角巾归私第，争说勤王韩。历观古将帅，身名无两完。栾彭致菹醢，王杜开衅端。矜情兼骄色，颠蹶空长叹。三君明且哲，茂绩等闲看。不欲多上人，冲襟良独难。宠禄日以远，悔吝无能干。后事追莫及，先几在急湍。嗟彼冒昧子，名利满胸蟠。濡滞勿忍决，蜂虿即我钻。超绝五湖叟，一棹老烟滩。
咏古·其二
作者：沈宁远
朝代：清

逸翮翔寥廓，潜鳞藏深渊。水暖高风利，飞跃各迁延。钓弋乱海宇，栖遁甘静便。赵氏南徒后，邪佞势递专。降幡一旦出，野多守义贤。长溪谢咨议，晞发投林泉。语水卫居士，行洁比白莲。岂无开济念，分定不容权。冰雪严寒后，景象非犹前。凡卉趋新艳，松筠独超然。移垤知君尊，分衙识王先。况负气丈夫，屋社忘其天。不见陶栗里，只纪甲子年。寄情酒盏底，酣畅壮心镌。旷世而相感，事异节同全。息影疑肥遁，孤怀谁与宣。陆沈古不乏，箕山颍水边。大器击以授，弃之如腥膻。遭际昌明会，经纶不与焉。富渚垂钓叟，千载可比肩。欲概忠贞士，风格尚相悬。太息终南高，何为捷径缘。云云争藉口，且觅买山钱。
咏古·其四
作者：沈宁远
朝代：清

纷华伐我性，宁淡味无穷。寓言游方外，明哲保其躬。子房心为韩，愿不及侯封。䠞项奠刘祚，长辞随赤松。梅尉尝市隐，远蹈碧海中。终身不复见，补陀留遗踪。五季希夷叟，卧称华山峰。骑驴闲笑语，奕代挹清风。皆布托而逃，求仙非初衷。摄生甘幽寂，草堂有卢鸿。遁世迹不谬，趣向将无同。群伦如鸱鸢，腐鼠爱到咙。闻有高世志，便疑脱尘丛。思彼亦人耳，讵能老还童。独怀冰雪意，不受氛垢蒙。超然浮云外，何异翔太空。恒情好神怪，附会类齐东。长生有妙理，只看狎鸥翁。乱离善养晦，经济不居功。一朝去火宅，随在是天宫。熊经鸟伸辈，何日得方瞳。
挽曾国荃联
作者：沈守谦
朝代：清
体裁：联

承平而后少殊勋，惟明公偃武修文，北卫幽燕，西振秦晋，东控岭表，南奠江淮，作砥柱于中流，靖波涛于海外，万家生佛，咸歌棣萼联辉，爱人如有容焉，看犹子乍经归葬，父老尚感泣追思，矧民力维艰，忽失慈云护三省；道义之交在真契，况下走言情略分，始识河朔，既瞻京师，继遇池阳，终谒钟阜，结同心为群纪，附坦腹为婚姻，两载备员，复荷藻芬逾格，知己可无憾矣，愿厥孙共念贻谋，曾元更精勤励志，纵祖功未竟，常将余泽淑千秋。
挽曾纪泽联
作者：沈守谦
朝代：清
体裁：联

不为管夷吾，王室自尊，何遽鞠躬而尽瘁；是谓孔文子，父书能读，更增堕泪以含悲。
挽张之洞联
作者：沈宗云
朝代：清
体裁：联

八表费经营，忽顷刻千秋，先生去也；斯文谁维系，问万方一概，吾道何之。
由吾谷小径登望海墩
作者：沈宗敬
朝代：清

危磴回看万点红，欲行且止意何穷。凭高莫定双眸界，陟险才容一径通。海气苍茫吞远岫，雁行离合叫长空。林间可有苏门啸，欲访幽人到梵宫。
赠妓小红联
作者：沈宗畸
朝代：清
体裁：联

消息破瓜初，依稀商妇琵琶，珠颗落从弦上小；温存偎玉软，莫为侯郎憔悴，桃花开向扇头红。
临江仙
作者：沈宛
朝代：清

难驻青皇归去驾，飘零粉白脂红。今朝不比锦香丛。画梁双燕子，应也恨匆匆。迟日纱窗人自静，檐前铁马叮咚。无情芳草唤愁浓。闲吟佳句，怪杀雨兼风。
朝玉阶
作者：沈宛
朝代：清

惆怅凄凄秋暮天。萧条离别后，已经年。乌丝旧咏细生怜。梦魂飞故国、不能前。无穷幽怨类啼鹃。总教多血泪，亦徒然。枝分连理绝姻缘。独窥天上月、几回圆。
菩萨蛮·见《众香词》
作者：沈宛
朝代：清

雁书蝶梦皆成杳。月户云窗人悄悄。记得画楼东，归骢系月中。醒来灯未灭。心事和谁说。只有旧罗裳，偷沾泪两行。
挽张之洞联
作者：沈宝枢
朝代：清
体裁：联

伟绩炳东南，与湘阴相公不朽；至忠扶社稷，是益阳弟子真传。
书剑南诗后
作者：沈宝森
朝代：清

形胜中原弃不收，年年家祭拜松楸。荆襄未及留雄镇，关洛谁能扼上游。天水至今无片土，临安终古有高楼。衰年勿为南园诮，北伐原来为复仇。剑南崛起东坡后，杨范尤萧合就删。史笔居然追杜曲，诗情漫说衍茶山。人归红树晴川外，家在杏花春雨间。听说沈园频易主，惊鸿影里水潺潺。
书剑南诗后·其一
作者：沈宝森
朝代：清

形胜中原弃不收，年年家祭拜松楸。荆襄未及留雄镇，关洛谁能扼上游。天水至今无片土，临安终古有高楼。衰年勿为南园诮，北伐原来为复仇。
书剑南诗后·其二
作者：沈宝森
朝代：清

剑南崛起东坡后，杨范尤萧合就删。史笔居然追杜曲，诗情漫说衍茶山。人归红树晴川外，家在杏花春雨间。听说沈园频易主，惊鸿影里水潺潺。
二月廿五日白莲岙拜先忠悯墓
作者：沈宝森
朝代：清

为国锄奸不顾身，姚江绝学有传薪。百年碑版沦荒土，一代封章属小臣。山抱松声寒作雨，船穿石影绿皴人。清门子弟多沦落，留得家风旧日贫。
五月二十六日莼客枉顾山中获读其楚游诸诗感成长句
作者：沈宝森
朝代：清

江村十日黄梅雨，波涛入户不得晴。扁舟忽报故人至，满衣檐雨一笑迎。袖中示我楚游草，知己相逢转潦倒。家徒四壁为壮游，他乡岁暮伤怀抱。随园以后诗格卑，街谭里语相摩追。先生只手障东海，春霆一发苏聋痴。从古天心浩难测，谁实生才转相厄。安定教士丛讥谗，相如为郎困资格。上书十载长安市，东阁相延号知己。读书坐老中兴年，闭门著书岂得已。山中五月新竹成，绿阴罩地黄鹂声。杨家果红吴盐白，风雨高歌浮百觥。饥寒那得久乡里，良夜清谈复余几。新诗录尽月五更，山钟摇雨曙鸦起。
侠客行
作者：沈宝森
朝代：清

裘马五陵客，相逢入酒肆。匣中龙剑连夜吼，人间定有不平事。千金散易尽，潜身入蒿莱。感激在意气，荆高俱粗材。手掷人头笑归坐，锦筵红烛乾百杯。酡颜色转青，停杯默不语。荒鸡鸣四野，长揖出门去。主人追送尘茫茫，残月在门不知处。
喜屠虞田至京
作者：沈宝森
朝代：清

不信君犹在，音书隔五年。贼中杜陵泪，海外管宁船。谒帝中兴日，思亲万里天。今生复相见，秋鬓各苍然。
有怀鉴湖春事
作者：沈宝森
朝代：清

五里人家十里塘，画帘人影对湖光。桃花水满分秧早，楝子风来煮茧忙。临水小门通酒市，转桥深树出茶樯。当年只道寻常事，客里相思为断肠。
挽张百熙联
作者：沈家本
朝代：清
体裁：联

殁系人心，八百孤寒齐下泪；德动天鉴，九重恩礼有余哀。
昭明太子读书馆
作者：沈家珍
朝代：清

读书馆筑近郊坰，兴废由来岁岁经。草长春深仍吐碧，墩留代远尚名青。尚书墓古人谁扫，兰若钟鸣客自听。珍重前星遗像在，崇祠累叶荐芳馨。
九日登白帝城望八阵图题武侯庙
作者：沈寿榕
朝代：清

落日高城隐暮笳，客心孤迥正思家。传书待寄云中雁，读史羞论井底蛙。在昔君臣似鱼水，而今窟穴有龙蛇。群材竞起终何事，且倒芳尊就菊花。
何时
作者：沈寿榕
朝代：清

何时沧海变桑田，划破鸿濛界外天。诸国有疆分岛屿，汉家无事习楼船。烟开鳌背凭空结，烛照犀光彻夜然。世上升沈都莫问，君平卖卜已年年。凡骨求仙亦妄哉，岂知方丈与蓬莱。童男丱女终何有，芝草桃花未易栽。击节冯夷惊水立，乘槎博望踏空来。奇文莫羡玄虚赋，未必能倾万古才。二十年中电火流，追思旧恨迸新愁。才多早发盈庭议，计拙终成筑室谋。大将立功防内外，贤人责备有春秋。四牵五饵卫常事，贾谊缘何哭便休。入手新书共赏奇，飞腾光怪气淋漓。乾坤可纳形诸掌，福命难言相在皮。牛鬼有灵纷变态，马衔无用肖儿嬉。不知野史亭何处，载记他年绝可疑。
何时·其一
作者：沈寿榕
朝代：清

何时沧海变桑田，划破鸿濛界外天。诸国有疆分岛屿，汉家无事习楼船。烟开鳌背凭空结，烛照犀光彻夜然。世上升沈都莫问，君平卖卜已年年。
何时·其三
作者：沈寿榕
朝代：清

二十年中电火流，追思旧恨迸新愁。才多早发盈庭议，计拙终成筑室谋。大将立功防内外，贤人责备有春秋。四牵五饵卫常事，贾谊缘何哭便休。
何时·其二
作者：沈寿榕
朝代：清

凡骨求仙亦妄哉，岂知方丈与蓬莱。童男丱女终何有，芝草桃花未易栽。击节冯夷惊水立，乘槎博望踏空来。奇文莫羡玄虚赋，未必能倾万古才。
何时·其四
作者：沈寿榕
朝代：清

入手新书共赏奇，飞腾光怪气淋漓。乾坤可纳形诸掌，福命难言相在皮。牛鬼有灵纷变态，马衔无用肖儿嬉。不知野史亭何处，载记他年绝可疑。
塔忠武义马歌
作者：沈寿榕
朝代：清

塔公上马能杀贼，此马偏从贼中得。百战沙场破竹功，满身云锦桃花色。汗沟隆起垂梢长，黄金羁勒青丝缰。旋文在腹似鳞甲，人惊天骥非寻常。当时追贼搜穷谷，阵压玄云白日速。马行不行若有知，贼来不来疑有伏。俄临千尺流，水深无尽头。丛薄杀声起，欲渡无行舟。舟来公且渡，更恐前无路。重围跃出鸟飞难，毛血淋漓马行处。将军归来衣上紫，不克九江臣愤死。便为厉鬼亦忠魂，遥望长安谢天子。素旌飘摇依灵輀，哀嘶枥下声酸悲。壮哉忠武自不朽，惜哉义马无人知。刘公告我我作歌，座中有客双滂沱。千秋国士千金骨，知己不逢空奈何。
挽曾国荃联
作者：沈寿铭
朝代：清
体裁：联

前度祝冈陵，慰劳亲承，刚拜赐书来白下；大名垂宇宙，典型在望，应知有泪湿青衫。
挽曾纪泽联
作者：沈寿铭
朝代：清
体裁：联

折冲樽俎，补先侯未竟勋名，仗节识天骄，计从雁帛传书，贼胆久寒苏典国；控制金汤，赖臣叔独撑艰钜，骑箕还上界，为祝鹤筹益算，民心长系管夷吾。
一痕沙·题画
作者：沈岸登
朝代：清

倚树茅亭不剪。带水平沙乍远。岚翠入寒空。有无中。留待春船载酒。添个邻翁携手。醉拥石苔眠。可忘年。
东风第一枝
作者：沈岸登
朝代：清

密密装成，纤纤织就，闪光似泻秋水。分明一片冰纨，未烦露蚕眠起。兰膏背吐，爱几簇、铜盘花蕊。试倩他、遮住钿窗。宛在水晶帘底。疑贩取、鲛人宝市，更染却、宣和画史。谁教心苦良工，携来闹蛾灯肆。歌筵流盼，值得照、定场红罽。话匡山、九叠螺屏，应怪晚峰云腻。
临江仙·再遇红桥
作者：沈岸登
朝代：清

记得停桡柳岸，柁楼斜罥鱼罾。玉纤无力倦还凭。绿纱窗护，中有簟如冰。罗袜舷深不见，明珠佩解何曾。凉波空自碧千层。水荭花外，斜照落疏藤。
临江仙·荷叶陂
作者：沈岸登
朝代：清

鸭嘴归帆蒲十幅，捲帘看遍青山。潮生潮落趁将还。晚云高绾髻，宿雨乱堆鬟。树色正迷京口渡，好风未到吴关。茫茫江月尽凭阑。照他人面白，携坐近银湾。
催雪·珍珠兰
作者：沈岸登
朝代：清

筼节缘枝，棕丝缀叶，小蕊不争浓艳。为檀枕平分，钿钗一半。谁载楚江轻桨，但故国、情多长悽惋。雕笼密认，翠禽红爪，也输纤软。深院。残暑换。每闻处隔帘，倦时遗簟。还付与朝朝，画眉同剪。最恨霜风骤紧，剩绣被、馀熏添秋怨。问甚日、花影药栏，几簇淡鹅重染。
八归·春夜融谷叔从南雄归，别自都下，会在里门，历三年矣
作者：沈岸登
朝代：清

垆头换酒，尊前留佩，凤城共赏风雅。蓦然相见翻疑梦，惆怅旧游裙屐，回首衰谢。歌板舞衣都在眼，算三载、分明如乍。又谁意、灞岸离愁，后会在今夜。闻说山踰梅驿，江沿章水，更住郁孤台下。关心舴艋，风烟留滞，辛苦樯乌帆马。到而今故里，重剪西窗小灯话。话年来、竹林非旧，小阮交疏，天涯早归也。
减字木兰花
作者：沈岸登
朝代：清

双莲髻绾。绝胜羊家张静婉。帘影重重。映取冰绡淡未浓。玲珑骰子。一点芳心堪比似。剪水横波。得近樽前分已多。
减字木兰花·洪光寺柏径
作者：沈岸登
朝代：清

峰盘十八。翠盖阴连苔磴滑。人影西东。杖底香云木末钟。绣幢斜矗。初日高林红未足。倚定层栏。圆殿无尘佛火寒。
凤凰台上忆吹箫
作者：沈岸登
朝代：清

蝉柳池塘，娇莺帘幕，晚来霁景收烟。甚离颜花谢，愁绪丝缠。检点鸳鸯绣被，香烬冷、生怕孤眠。凭阑见，别来明月，头上三圆。中天。夜深飞去，须直到天涯，吹堕伊前。奈天涯消息，依旧茫然。打起沙头宿雁，分付与、一寸红笺。红笺叠，沉吟路遥，雁也难传。
十二时·人日对雪，悼七弟子襄
作者：沈岸登
朝代：清

怪今年、故园人日，檐底尖风鸣铁。把纸阁、芦帘频揭。吹过墙腰残雪。卯酒犹寒，辛盘未熟，綵胜无心贴。劝不住、傅粉飞蛾，点点趁愁，搅乱人间佳节。思去年、衡漳夜半，客里相寻旋别。戍角霜边，归人雁后，独树横桥月。乱流中马蹄，凄凉旧事怕说。剩有些、香奁丽句，写叠长笺盈箧。付与鸰原，白杨瑟瑟，捲起寒涛咽。看九峰一片，将余泪痕遥抹。
十拍子·来青轩
作者：沈岸登
朝代：清

霁雪才消竹色，午钟迸起松声。尚有巢乌岩际落，怪道游人树杪行。一峰兰若晴。飞白乍看宸翰，来青旧识轩名。不见隔云缇骑合，但听流泉坏道鸣。悽然物外情。
卖花声
作者：沈岸登
朝代：清

三亩旧柴扉。一半疏篱。春来长定雨霏微。杨柳丝轻兰叶小，鸂鶒双飞。花径未全非。乡梦依依。天涯兄弟几时归。可惜年年芳草色，绿遍渔矶。
南乡子·卧佛寺
作者：沈岸登
朝代：清

乱石拥山田。行遍凉沙不见泉。驱马独来林际寺，金仙。也倦津梁尽日眠。古柏翠笼烟。新月如弓乍引弦。何处霜钟声断续，诸天。尚有藤萝绝壁悬。
南浦·送竹垞被徵入都，时道出白下
作者：沈岸登
朝代：清

啼柳白门鸦，怕听他、古岸斜阳马首。转怅故人疏，凭谁话、榆影柴门非旧。身将隐矣，近来不醉旗亭酒。唤起阶前猿鹤问，还肯劝君留否。平江小艇迎潮，怪离歌倚棹，催人故骤。准拟乱山隈，扶犁去、苦索力耕无耦。东华驴背，软尘几许征衫袖。烟雨他时归，记取添我，画图携手。
卜算子
作者：沈岸登
朝代：清

长簟点疏萤，冷砌银蟾堕。吹遍梧桐叶叶风，定自挑灯坐。一片乱山秋，不管离魂破。望断天边少个人，雁字空排过。
喜迁莺·留别
作者：沈岸登
朝代：清

蕉园未暑。罩一幄柳阴，软沙堤路。蓼紫过墙，葵红亚槛，潇洒只同衡宇。留客小窗话茗，商略金芽词谱。经年矣，剪清缸重听，褪花凉雨。愁去。修门外，断雁数声，残月如钩处。街鼓铜龙，分明西苑，执手翻疑南浦。谁溯野塘秋水，寻得鹭盟鸥侣。须独自，买渔舟来往，柘湖烟树。
多丽·南池重别孙恺似
作者：沈岸登
朝代：清

正惊秋、满树风呜悽恻。卸归帆、系将小艇，慢携池上游屐。计年来、剪灯割韭，共山茨，几度晨夕。蔗杖尊前，藤鞋天外，可堪回首，顿成夙昔。黯然念、帝城分袂，离恨总难述。休重话、梁园弋钓，旧曰宾客。有半折、荷风一面，乍眠柳带千尺。绕红泥、曲阑亭畔，且倒深缸溯流涤。菱熟何时，蒲荒甚处，杜家诗思更谁觅。待君住、庾楼乘月，凭眺弄长笛。应怜我、霜鬓半凋，醉帽檐侧。
天香·龙涎香
作者：沈岸登
朝代：清

沫溅沉沙，吟翻乱窟，鲛人迸泪相并。暗魄潮平，峭帆风落，捣取露花成饼。金凫比翅，强唤得、深帏睡醒。缕缕横波透也，疑他午窗先暝。屏山袅时未定，做鹅溪、树梢云影。还傍鬓鸦添腻，画眉人省。雨后香分玉乳，忆小阁、茶铛沸初静。别久篝衣，莫教乍冷。
好事近·康山，旧系康对山别业
作者：沈岸登
朝代：清

花径石阑斜，落日千家城阙。寒思春芜一片，露蒜山晴雪。武功去后有高台，容我醉明月。已是乡心无那，更管弦悽切。
如梦令
作者：沈岸登
朝代：清

才见绿杨飘絮。又见赪桐垂乳。三十六鸳鸯，尽在藕花深处。飞去。飞去。生怕晚来烟雨。
小阑干
作者：沈岸登
朝代：清

桃门倚笑去年情。叶底最娉婷。杏靥羞红，梨腮怨白，柳眼更输青。残脂断粉无寻处，花信总飘零。愁见幽窗，一丛寒玉，霜箨捲风声。
尾犯·笋
作者：沈岸登
朝代：清

朱樱捎雨。正短墙云压，一雷轻度。伴他点点，莓苔静迸，参差成伍。抽梢合未，倩谁把、篱根护。掩柴门、断却人行，小园早又无数。试问绿痕垂处。南塘风，折几许。记紫姜畦畔，载取腰镰，山厨先煮。荐入春蒲丛，分野蕨，年时频误。可曾碍、斗草归来，竹间绫袜微步。
山花子·西泠游女
作者：沈岸登
朝代：清

绣领鸳鸯刺未工。好春催到柳丝风。谁唤停针寻斗草，断桥东。裙褶映来新似月，鞋帮试处小于弓，最爱湖边山一对，两高峰。
平湖乐·怀雁浦旧居
作者：沈岸登
朝代：清

吾家雁浦草堂西。绕屋梅花细。杨柳丝丝钓船舣。旧长堤。关河南望三千里。雪晴池馆，故园此日，尊酒有谁携。
忆湘湖
作者：沈岸登
朝代：清

菱叶初肥稻叶黄，茅椽八九在中央。日斜驱犊笆篱外，水落叉鱼略彴旁。云阵半浮山面白，竹风时作雨声凉。秋来更有牵情处，紫蟹黄鸡恣意尝。
惜秋华·牵牛花
作者：沈岸登
朝代：清

翠影疏凉，似深杯含露，野塘低袅。倦马都嘶，催人半程风帽。都愁好梦回来，便尽向、山篱开了。秋晓。趁萝烟乍收，螀啼未老。灵鹊小窗报。觇柔丝不上，却双双飞绕。浅白更青，残月恁时留照。思他帐底冰绸，问曲屏、试花还好。谁拗。负晨妆、采芳人到。
摸鱼儿·莼
作者：沈岸登
朝代：清

剪新芽、碧痕弦细，一篙湖上催发。沧浪结得吴娃伴，两岸绿云梳发。柔更滑。怕狼藉篷窗、未稳凌波袜。凭谁素札。话桥影西泠，溪光南浦，烟霭镜中豁。尊前事，记得能消酒渴。丝丝纤玉曾揭。凝脂流箸花瓷贮，莫道蜀姜微辣。还笑啜。倩钗燕调他、慢向挑鬟拔。扁舟未达。纵不是秋风，唤侬归去，为尔也愁杀。
摸鱼儿·雨
作者：沈岸登
朝代：清

但庭前、楝花风过，疏疏零落阶砌。朝云未破重帏梦，故作廉纤天气。春去矣。拚满眼、红酣绿唾留无计。踏青曾几。自挑菜归来，湔裙去后，镇日小门闭。更慵把，镜槛帘钩挂起。离迷还乱人意。无边烟草天涯路，留却狂夫归骑。最恨是。辜负了、双鬟小凤钗头腻。谁怜不寐。任午梦将愁，夜篝做冷，听到打窗细。
暗香·尝蚧，为澹人赋
作者：沈岸登
朝代：清

冷烟禁日，算未曾谷雨，春芽齐摘。箬叶轻籯，封裹银钩几程驿。不数乌程小蚬，便生长江南谁觅。但记他阳羡先尝，诗句谩吟得。擎出。九重陌。正一骑软尘，苑墙西侧。锦葵月夕。红定瓯圆露华拭。翻恨山窗折鼎，辜负却、清溪溪碧。沸长泉催活火，任教脱帻。
更漏子
作者：沈岸登
朝代：清

梨花深，桃叶遍。家住横塘路半。鱼浪白，燕泥红。都残昨夜风。玉缸香，春酒碧。还向檐前惊惜。临晓镜，镇长思。花开鬓又丝。
月华清·退谷
作者：沈岸登
朝代：清

卧佛山坳，退翁亭角，春风已扫岩磴。指点斜阳，引我马蹄幽兴。见十里、五里青松，映将花、未花红杏。人静。但炊烟树杪，万峰齐暝。载酒閒房深处，纵赤米黄齑，也须酩酊。记得题诗，粉壁依然苔径。更坐起、榻下沉沙，共招寻、水边鸣磬。清镜。照皇州一气，冷波千顷。
望江南
作者：沈岸登
朝代：清

江南月，三五正团圞。惊起乳鸦啼不住，断肠人在小阑干。飞上玉钗寒。相思泪，碧海未曾乾。还记夜深频送我，半轮山角挂征鞍。何处更同看。
柳梢青·病起
作者：沈岸登
朝代：清

帘钩低揭。冻禽窗外，往来催雪。药裹看残，诗愁渐老，这番寒怯。蓦然多少乡心，待说与、何人听说。一点风灯，数声芦管，满庭霜叶。
桂枝香·寄题王古直镜阁
作者：沈岸登
朝代：清

栋云叆叆。傍西子湖边，曲堤潇洒。曾记六桥，烟景旧游都在。菱花一片朝光冷，点青螺、两峰横黛。何年占取，鸥沙鹭渚，柳梢花外。有多少、画桡同载。负山水曹衣，当风吴带。梦里屏山惯听，渔歌钦乃。天涯游子归还未，预相期、笋厨虾菜。疏帘尽捲，添他高枕，醉眠吾爱。
桂枝香·蟹
作者：沈岸登
朝代：清

虹梁雨洗。爱小小如钱，媻蹩沙际。早是腥风，一霎荻蒿吹起。鱼庄奔火横泥去，尽流波、觑人无寐。依稀星罶，年年买得，稻香天气。漫忆看、江乡隽味。和酒蚁经宵，玉盘沉醉。持比湖田罗雀，雪螯差美。霜林柿叶分红颗，镇妨伊、未沾冰齿。寒蒲十六，输他亥日，暮帆虾市。
步蟾宫·席上，和锡鬯韵
作者：沈岸登
朝代：清
体裁：词

雪花未净侵阶滑。奈小小、鸦头罗袜。恼人三五月朦胧，数不定，风鬟十八。歌阑才把觥筹撤。听去也、一声愁杀。尊前相对尚无言，又那得、相思书札。
步蟾宫·席上，和锡鬯韵
作者：沈岸登
朝代：清
体裁：词

雪花未净侵阶滑。奈小小、鸦头罗袜。恼人三五月朦胧，数不定，风鬟十八。歌阑才把觥筹撤。听去也、一声愁杀。樽前相对尚无言，又那得、相思书札。
水调歌头·吴江别潘次耕
作者：沈岸登
朝代：清

一树冷枫叶，六幅软帆船。五湖秋色无恙，空翠竟长天。竹坞篱边稚子，桂巷堂前老母，迟尔已经年。落日尚明灭，归燕也翩跹。閒居好，应写赋，砑吴笺。纷纷笳鼓，南北稳卧枕流泉。莼菜山厨几握，鲈鲙霜刀如缕，入馔定能鲜。似我无归计，分手但茫然。
水龙吟·白莲
作者：沈岸登
朝代：清

晚凉吹遍蘋风，琼田一片浑无迹。纷披冷艳，也浮青盖，未输朱莳。弱腕波心，玲珑笑挽，粉香同滴。待菱歌唱罢，呕哑载去，秋容淡，谁怜得。烛下何郎寻觅。暗相形、胜伊钗泽。鸳鸯睡起，翻憎翠鬣，还羞锦翼。淡墨蒸烟，明绡溶水，画图岑寂。任娉婷矜许，东风不嫁，倚银塘立。
永遇乐·扬州除夕，和竹坨韵
作者：沈岸登
朝代：清

何事飘零，天涯除夕，几度羁旅。今夜邗江，去年燕市，客泪双垂缕。银灯初卸，金壶频咽，不寐更筹閒数。更谁听、扬州歌吹，拨火寒炉无语。凄凉东阁，官梅初发，对酒看人儿女。三十年来，镜中绿鬓，都被儒冠误。清溪白屋，团圞兄弟，梦里分明曾去。正相思、关山南北，夜阑疏雨。
江城子·送顾左公之白门
作者：沈岸登
朝代：清

隋堤系缆水平沙。板桥斜。那人家。记得门前，一树有枇杷。唤起当垆同对酒，红烛护，绿窗纱。津帆容易隔峰霞。秣陵花。白门鸦。锦瑟凄凉，一度感年华。三十六鳞浑不见，惟有梦，到天涯。
江城梅花引
作者：沈岸登
朝代：清

夕阳都在小楼西。更桥西。更湖西。湖外青山，山色晚来低。春又阑删人又去，愁独自，下帘拢，听马嘶。马嘶。马嘶。路还迷。柳几堤。竹几篱。鞭也，鞭也，鞭不到、红扇双扉。况是行云，和雨做新泥。且住拗花花未落，花落后，怕重游，旧径非。
沁园春·香囊
作者：沈岸登
朝代：清

剪就并刀，缝取神针，薄言缬之。爱篆消金鸭，未熏先透，佩添珠衱，欲卸同持。窄窄微绡，惯藏心字，只有湘裙六幅知。愁盈把，向檀郎暗解，满贮相思。定情宜有新诗。通叩叩、桑中路侧时。任携将烛下，频频私视，系他肘后，步步长随。莫是偷来，休教赌却，留待红罗复帐垂。须珍重，赛千丝结网，网住西施。
河传·碧云寺
作者：沈岸登
朝代：清

乔木。疏竹。古亭偏。亭下春流细泉。方花古础甃石圆。涓涓。山厨远近穿。小榼三升携浊酒。杯泛后。上马仍回首。柳丝浓。碧云重。连峰。星星闻暝钟。
洞仙歌
作者：沈岸登
朝代：清

今年厄闰，误春芽消息。禁火烟寒雨空滴。纵松声入鼎，蟹眼翻瓯，扶残醉、谁把绿尘分得。西泠云窦外，枪粉无多，几树尖茸嫩先摘。蒻叶拆重重，扑鼻悠扬，官字盏、乳花浮碧。忆一骑、传来软尘飞，又十分冰蟾，单衣凉席。
浣溪沙
作者：沈岸登
朝代：清

自在珠帘不上钩。篆烟微润逼香篝。薄罗衫子叠春愁。乳燕寒深浑不语，落花风定也难收。谢娘且莫倚西楼。
浣溪沙
作者：沈岸登
朝代：清

艾帐兰灯玉枕函。被寒香细夜寒添。年年春梦未曾酣。镜里旧情愁堕马，箧中新恨寄眠蚕。好辞先谱望江南。
清平乐·玉泉山寺
作者：沈岸登
朝代：清

石桥烟树。几道风泉注。湿尽春沙愁马度。山路原来无雨。夕阳一片香台，小亭东有门开。纵使昏鸦百过，何妨倚杖徘徊。
清平乐·送家柘西再入东粤
作者：沈岸登
朝代：清

柳风斜陌。催送晴绵白。昌歜浮杯留未得。又早匆匆南北。墨江试下珠江。鄂君绣被船窗。羡杀繁星荔子，凝冰挂绿无双。
渔家傲·北归，忆清溪遥赋
作者：沈岸登
朝代：清

满眼江湖驰羽檄。故园乱后归难得。归去更怜三径窄。溪水碧。编篱锦树秋花织。十载黄金台下客。骄人贫贱惟长揖。自笑栖栖南更北。天涯觅。素筝浊酒无相识。
渡江云·送叶元礼之睢州
作者：沈岸登
朝代：清

小寒才过也，天风断柳，萧瑟冷河桥。正千金卖赋，何事匆匆，岁晚出燕郊。荆高酒伴，向垆头、且赏松醪。纵笑拥、双鬟同醉，未抵别魂消。迢迢。征途此去，脩竹荒烟，是梁园旧地。吟不尽、愁云马首，积雪山腰。羊车叔宝风流在，问洛阳、红袖谁招。空忆汝，相思折取梅梢。
满江红·渡扬子
作者：沈岸登
朝代：清

铁瓮城开，记三国、孙郎曾霸。依旧见、清江几点，翠峰如画。尽日盘涡轻燕掠，有时过雨垂虹跨。看微茫、葭菼划晴沙，风吹亚。波万顷，惊涛泻。舟两桨，中流打。渐危矶路转，妙高台下。隐隐树从京口断，纤纤月上瓜洲乍。爱夜深、灯火近扬州，征帆卸。
点绛唇
作者：沈岸登
朝代：清

篱笋穿时，红珠乱缀西溪路。渔罾低护。最怕莺衔去。笑口年来，忘却如蛮素。同谁数。小窗凭处。兰若帘风暮。
点绛唇
作者：沈岸登
朝代：清

花下重门，石阑题遍游人句。暮云春雨。只少江南树。小小红楼，旧是吹笙处。愁凝伫。杜鹃无语。谁劝春归去。
点绛唇·红桥
作者：沈岸登
朝代：清

红板桥头，酒旗摇曳花村里。绿杨如荠。两岸疏篱缀。罗袖生凉，帘影荷风细。清歌起。半篙秋水，一抹平山翠。
燕山亭·七月十五夜，同竹垞、秋锦、雨坪、家柘西饮谡园斋
作者：沈岸登
朝代：清

何处移来，寒玉数条，檐影初添翠。褪了夕阳，咽罢凉蝉，隔院秋槐风起。占得閒庭，翻慵就纹纱窗里。乌几。爱洗盏停琴，画盆香细。斜桷才挂羊灯，早冰镜新镕，半侵衣袂。拚教茗艼，款款乡音，知他主宾谁是。欲去还留，剪烛对、旧游朱李。曾记。听卧佛、寺钟共被。
玉楼春·相州
作者：沈岸登
朝代：清

征衫着雨浑成粟，野水一湾桥一曲。郫筒盛酒柳边尝，草屩拖烟山底宿。瓜牛小槛编疏竹。竹里声声寒簌簌。倦来时倚板扉眠，待取田家沙饭熟。
琐窗寒
作者：沈岸登
朝代：清

沙海移根，金台盛笼，软尘初拂。霜圆雪脆，不比江乡风物。传弄处、芳名未减，酥红浅白仍匀滑。忆封题密絮，故人书疏，岁阑天阔。筵设。新醅泼。早深杯沉顿，蜡花如缬。翻愁病肺，那得酒边消渴。记狂游、今夜春盘，脩门赌醉争投辖。问年来、紫禁传柑，软香应彷佛。
琐窗寒·倭奁
作者：沈岸登
朝代：清

瑩发无痕，胶冰比滑，冷光盈尺。摩挲四角，最是镜边人惜。贮藤笺、绿沉镂管，涵星一片松滋黑。试催成丽句，相思定有，海天消息。风舶。归帆疾。问漫云唆喇，几番更译。山花岛树，皴细巧分螺色。怪栖鸾、还恋女床，却留燕飞钗上识。卸妆茸、薇露香残，倩金蟾齧得。
琐窗寒·倭奁
作者：沈岸登
朝代：清
体裁：词

莹发无痕，胶冰比滑，冷光盈尺。摩挲四角，最是镜边人惜。贮藤笺、绿沉镂管，涵星一片松滋黑。试催成丽句，相思定有，海天消息。风舶。归帆疾。问漫云唆喇，几番更译。山花岛树，皴细巧分螺色。怪栖鸾、还恋女床，却留燕飞钗上识。卸妆茸、薇露香残，倩金蟾齧得。
瑶华慢·高澹人内翰入直南书房，上手摘白石榴一枚赐之，舍人尝不敢竟携归，命友人作半榴图，因题卷末
作者：沈岸登
朝代：清

星槎甚处，泛取瓠囊，入上林花谱。铜仙掌底，含露窄、踯躅芳名曾数。丹铅都洗，正倩得、新凉疏雨。忆压帘桂叶秋阴，长伴晓枝瑶圃。蜡珠小结蜂窠，羡隔膜轻明，皱縠分吐。添他十斛，将买笑、定有娉婷人妒。天浆瑩齿。留一半、蔬香传赋。讶年来红豆吟笺，空认啄残鹦鹉。
瑶华慢·高澹人内翰入直南书房，上手摘白石榴一枚赐之，舍人尝不敢竟携归，命友人作半榴图，因题卷末
作者：沈岸登
朝代：清
体裁：词

星槎甚处，泛取瓠囊，入上林花谱。铜仙掌底，含露窄、踯躅芳名曾数。丹铅都洗，正倩得、新凉疏雨。忆压帘桂叶秋阴，长伴晓枝瑶圃。蜡珠小结蜂窠，羡隔膜轻明，皱縠分吐。添他十斛，将买笑、定有娉婷人妒。天浆莹齿。留一半、蔬香传赋。讶年来红豆吟笺，空认啄残鹦鹉。
生查子
作者：沈岸登
朝代：清

门外绿杨深，系马当初别。独自下帘钩，三月飞花节。梁间燕子归，夜夜双调舌。刻作玉搔头，留把相思说。
留客住·鹧鸪
作者：沈岸登
朝代：清

镇相对。伴夕阳、无边野色，荒茅乱竹，是处蛮天黏水。行人已自肠断，何况花落声声啼更起。笮桥半渡，便等閒，湿了那时衣袂。飞去矣。倚槛谁家，两峰低翠。懊恼年年，还住桂江归未。忍向木棉枝上，听到春深，晓风残梦里。翻怜朋鸟，任栖烟、和雨不曾分背。
疏影·题何侍御古藤书屋
作者：沈岸登
朝代：清

玉河一曲。记堤沙旧日，三径曾筑。留与骚人，简点图书，更添多少牙轴。赤阑宛转连苔砌，总不羡、江梅湘竹。爱捎檐、藤蔓花飞，帘底午阴晴绿。谁似先生潇洒，退朝归系马，文酒相逐。便许荆高，击筑歌呼，夜深烧短红烛。墨池尽有挥毫兴，又早是、鹅儿初熟。倚南床、纨扇题残，试染羊欣裙幅。
真珠帘·帘
作者：沈岸登
朝代：清

绿筠剪取烟江畔。依然是、帝子啼痕红染。细节理千丝，爱玉钩长绾。象蔑犀钉初上了，胜一片、湘云纤软。深院。更白珠连缀，翠羽横卷。最恨陌上钿车，被春风摇曳，暗藏人面。惆怅碧纹回，有冷波吹练。镇日珊瑚慵不起，便串断、蜻蜓谁管。银蒜。休误了归来，画梁双燕。
祝英台近·寄蘅圃兼怀耕客
作者：沈岸登
朝代：清

藕丝风，吹渐老，芸筑枕晴沼。髣髴帘衣，凉压半蟾小。添他井石玲珑，红泥亭外，飐一镜、晚秋疏蓼。雨花扫。夜分吟榻移灯，频催耒边调。不似天涯，黑蝶赋情少。待寻桃叶春帆，听歌曲子，对孙楚、酒楼斜照。
秋暝
作者：沈岸登
朝代：清

木叶落未歇，秋村欲暝时。荻花闱细艇，鸟影定寒枝。野色茫无际，离居有所思。百端于此集，不是为秋悲。
花发沁园春·重过函山书屋
作者：沈岸登
朝代：清

下马金台，征衣未换，便寻柳下离席。小亭东畔，阑槛依然，犹记道南推宅。酒人去矣，怅几度、春风消息。又树树争试春红，丝丝閒弄寒碧。鞞鼓芦笳畴昔。被邻鸡中宵，催起行色。三年竹径，千里霜桥，总是惊心南北。而今问讯，谁伴我、冷花斜日。算只有燕子空梁，离愁说与知得。
菩萨蛮
作者：沈岸登
朝代：清

梨花满地东风恶。平芜一片烟如幕。着意柳条低。香芹污燕泥。春潮两岸拍。最误归时客。望断小楼人。挑灯听夜分。
菩萨蛮·集调名咏梅
作者：沈岸登
朝代：清

春风袅娜春光好。望梅南浦寻芳草。疏影一痕沙。行香满路花。笛家曲玉管。侧犯清商怨。飞雪满群山。个侬愁倚阑。
蝶恋花·立春日同竹垞赋
作者：沈岸登
朝代：清
体裁：词

是处梅花香近远。点点苔枝，漏泄春光浅。叹息年华看又换。踏歌声里扬州遍。睡起云屏山六扇。罗帐无人，一任东风卷。细马驮来娇满面，凭阑小语听犹颤。
蝶恋花·立春日同竹垞赋
作者：沈岸登
朝代：清

是处梅花香近远。点点苔枝，漏泄春光浅。叹息年华看又换。踏歌声里扬州遍。睡起云屏山六扇。罗帐无人，一任东风捲。细马驮来娇满面，凭阑小语听犹颤。
解佩令·赠七七
作者：沈岸登
朝代：清

红牙频拍，锦筵乍启。夜厌厌、灯晕星河碎。记听歌声，曾隔院、催人梦起。蓦相逢、碧纱窗里。遥山横黛，晚云簇髻，剪瞳人、一双秋水。有限深杯，便真个、教侬沉醉。一回醒、一番憔悴。
解连环·用李十九韵，送琢恺似南还，因话使高丽事
作者：沈岸登
朝代：清

几番窗雨。甚篝灯乍剪，赋情凄楚。听说道、玄菟城边，正秋夜梦长，候鸡啼去。果下前驺，有鬌髻、红妆别部。爱归吟硾纸，小鬟争唱，倚银筝处。年时酒垆忆否，笑长鲸未似，气还吞虎。记灞岸、分手东西，又席帽催凉，葛衫更暑。才得相寻，便惹起、客愁如絮。剩离亭、伴影无眠，冷蟾十五。
贺新郎·寄西安郡丞谭舟石
作者：沈岸登
朝代：清

朔雁惊飞起。忆前年、酒墟击筑，和歌燕市。一自卢沟桥头别，满眼斜阳流水。怅去路、云山无际。强欲寻君惟有梦，奈梦魂、不度三千里。君忆我，定相似。虚惭踪迹天涯寄。但逢迎、五陵裘马，有谁知己。翻羡一官乘边障，苦爱宾朋文史。况芦酒郫筒堪醉。燕颔书生还未老，拚从军、共作封侯计。带围解，且休矣。
踏莎行·送嘉善陈云铭之青浦
作者：沈岸登
朝代：清

沙拥层冰，烟笼别浦。夜深凉月卢沟渡。天涯九日记衔杯，当筵落帽曾同赋。千里莼羹，五茸枫树。归帆行尽江南路。高斋只作故乡看，柳塘花暖应飞度。
轮台子·读长水唱和词忆从癸丑别鲍子子韶，迄今戊午，余移家湖东，子韶仍归虔州，感赋
作者：沈岸登
朝代：清

别浦南边，击棹征鸿起。留君住、催君旋去，满眼斜阳心事。霜砧暑葛仍共数，谁分汝、落拓江湖如此。鬓且凋也还暗省，深巷倚桃花人丽。五年矣。凄凉冶游，剩珠裙翠被。一笑当时意。纵更为后会何时是。渐飘零，荷钱菱刺。做弄悲秋思。郁孤乱山，宫亭流水。频年铁笛消兵气。问酒市甚日，板船再舣。天涯讯余，白屋黄蒿，苦吟已耳。君须记、加餐沉醉。擘笺锦、溯江树重寄。
酹江月·乙卯除夕，宿顿丘杨葵斋署中，同钱道耕夜话
作者：沈岸登
朝代：清

金堤万柳，傍高城斜抹、一竿烟色。马上行吟人易老，况是颓阳衔壁。九曲流泉，五军寒翠，寻过都陈迹。新愁还和，夜来残雪同积。差喜官阁明灯，故人抵掌，取醉留今夕。小篆残碑无觅处，漫说蛟龙筋力。金虎台荒，铜仙泪尽，能禁苔痕蚀。英雄小技，千秋凭吊犹惜。
酹江月·步韵送曹顾庵学士还南溪
作者：沈岸登
朝代：清

征帆江北，又江南一曲、萸湾深入。雁齿红桥疏柳巷，听唱新词犹涩。瓜步寒潮，蒜山晚渡，几点霜鸥湿。重阳过了，拂云石燕犹蛰。试问姹女墟头，酒钱细数，谁把金鱼给。别后南溪溪畔路，赋罢蛮笺争拾。老圃观梅，轻舟载鹤，胜向花砖立。十洲五岳，画图看满琼笈。
采桑子
作者：沈岸登
朝代：清

桃花马首桃花放，小雨初收。草绿山邮。春色年年独自愁。东风一带河桥柳，柳外朱楼。不上帘钩。定有愁人楼上头。
钗头凤
作者：沈岸登
朝代：清

晶帘控。花阴动。西邻旧日曾窥宋。青鸾悄。窗纱窈。阿环来未，密香须到。早。早。早。烟鬟重。湘裙纵。何时待赋朝云梦。银河皎。红墙绕。明珠十斛，买他偕老。少。少。少。
青玉案·送施韩友归南湖
作者：沈岸登
朝代：清

仙舟几日临淮浦。打两桨、平江路。最忆南湖来往处。渡头杨柳，门前乌桕，总是青青树。藤阴尽好消炎暑。况有深杯斟绿醑。何事留君君不住。秋风准拟，莼羹菰饭，吾亦全家去。
青玉案·送施韩友归南湖
作者：沈岸登
朝代：清
体裁：词

仙舟几日临淮浦。打两桨、平江路。最忆南湖来往处。渡头杨柳，门前乌桕，总是青青树。藤阴尽好销炎暑。况有深杯斟绿醑。何事留君君不住。秋风准拟，莼羹菰饭，吾亦全家去。
青门饮·送诸骏男之大名
作者：沈岸登
朝代：清

五鹿春沙，百花晴槛，计程犹是，帝京三辅。嫩柳鞭丝，斜阳帽影，碧草依然南浦。且莫匆匆别，试同寻上元游侣。香车宝马，暗尘明月，尽堪君住。况有盈尊清醑。便醉拥红妆，听歌金缕。良会无多，酒人能几，忍使骊驹催去。卧阁漳河畔，正绿水芙蓉深处。从今两地，相思千里，梦魂辛苦。
风入松·村居
作者：沈岸登
朝代：清

东湖东畔有鲈乡。绿遍旧垂杨。故人问我移家处，隔秋云、一线溪长。恼乱比邻鹅鸭，传呼日夕牛羊。玉缸分碧过苔墙。薄醉引新凉。茅堂不为斜阳闭，怕年时、燕子思量。荷叶青裁衫袖，竹根淡约钗梁。
鹊桥仙
作者：沈岸登
朝代：清

秋檐收雨，小帘笼月，白露团团新濯。一年一度一填河，怕乌鹊、今宵忘却。阶前罗袜，风前罗带，凉思樽前先觉。天孙已作嫁衣裳，还独自、穿针楼角。
鹤冲天·题钱舍人垂纶图，即和韵
作者：沈岸登
朝代：清

风柯月渚。人在秋深处。爱傍水荭花、填词句。问烟波谁管，却少个、邻船住。五湖怀旧侣。可有千丝，别网溪纱村苧。沉吟薄暮。白鸟双飞去。买取蜀姜温、莼堪煮。携小童丱角，吹一曲、沙头雨。君恩知未许。菰叶横塘，且缓此时乡绪。
齐天乐·丙辰元夜，再客长安
作者：沈岸登
朝代：清

天涯怕见年华度，团圞又逢三五。隘巷钿车，窥人罗帕，笑逐蛾儿争舞。暗尘散去。渐灯晕檐花，歌残戍鼓。窈窕重门，玉骢嘶过旧游路。故园尊酒今夜，问谁能遣此，离怀辛苦。小妇鸣机，骄儿裂被，并起乡心无数。谢庄懒赋。任蟾影纷纷，满庭流注。好梦除非，枕函边去诉。
齐天乐·蝉
作者：沈岸登
朝代：清

西窗已渐鸣风叶，斜阳又横高树。曲巷攒吟，离亭孤引，惯趁凉飔飞去。幽襟抱露。笑终夜欹冠，一身轻羽。柳岸閒寻，绿阴遮到小门处。哀音最怜马首，断垣听不见，镇说行旅。钓艇清江，葛巾散发，别有溪槐如诉。秋檐过雨。便送尽残声，寂寥情绪。鬓也萧疏，凭阑愁更语。
板桥杂记题词
作者：沈峄
朝代：清

红粉成灰怨未消，香魂无数哭前朝。低徊却忆江南梦，巷里分明旧板桥。杜牧风怀宋玉词，诗人例许惜蛾眉。樽前试与秋娘唱，凄绝云昏月暗时。
板桥杂记题词·其一
作者：沈峄
朝代：清

红粉成灰怨未消，香魂无数哭前朝。低徊却忆江南梦，巷里分明旧板桥。
板桥杂记题词·其二
作者：沈峄
朝代：清

杜牧风怀宋玉词，诗人例许惜蛾眉。樽前试与秋娘唱，凄绝云昏月暗时。
和余慵楼送别原韵
作者：沈峻
朝代：清

陶令归来自寡欢，折腰岂必恋微官。长贫并觉妻孥贱，远别其如知己难。绝域风霜臣节苦，彤庭雨露主恩宽。他年天末重相见，共话青镫酒未阑。
寒食日作
作者：沈峻
朝代：清

戏蝶轻鸥带渚花，扁舟杜老望京华。春风无主还吹雪，迁客何心更问家。深巷卖饧披晓雾，青郊上冢簇香车。只今追忆韶光好，倚杖柴门数暮鸦。
抵迪化作
作者：沈峻
朝代：清

寻河直到大荒流，禹画何曾尽九州。瀚海几程常载水，龙沙四月尚披裘。山围戍卒羁臣梦，城拥风戈露雉秋。圣世筹边逾汉代，漫教定远觅封侯。
月夜舟中作
作者：沈峻
朝代：清

片月下高空，江山露气中。村深明远火，秋老断寒虫。往事芦中客，新衔塞上翁。夜阑搔首望，星斗尚天东。
西行杂感
作者：沈峻
朝代：清

太华西来翠浪过，乱峰高处见黄河。云霾荒堡归人少，风卷平沙落雁多。身健却逢忧患日，秋悲况奈别离何。音书寥寂年光晚，剩有豪情对叵罗。
挽张之洞联
作者：沈崇勋
朝代：清
体裁：联

生有自来，可知五岳英灵，特为熙朝钟秀气；死无遗憾，独惜九年治定，未能亲见及公身。
江舟
作者：沈嵏
朝代：清
体裁：五言律诗

峰脚倚村郭，篙师说柳城。山形标虎立，江势折龙行。一水宜州坼，千家古堞横。险滩罗计近，波吼暴雷鸣。
遥挽仲孙舅
作者：沈嵏
朝代：清
体裁：七言绝句

曾仿文山歌古词，每传吾母是严师。翠峰群玉如相见，为说何甥近转痴。
入连云栈
作者：沈廉
朝代：清

飞栈盘空鸟路分，烟岚雾树合氤氲。人缘蚁垤纷相引，风递猿声断更闻。百道争飞天外瀑，千峰乱插马头云。身当绝境浑忘险，不觉频穿虎豹群。
出连云栈抵宿褒城
作者：沈廉
朝代：清

蜿蜒云栈萦空回，划然半壁秦天开。烟峦高下势排宕，兴元形胜何雄哉！放眼褒中树如荠，一片孤城落井底。纷纷飞鸟堕苍烟，落日无光沙泥泥。我马豗隤不复骄，解鞍止宿心摇摇。孤云两角天一握，侧身西望惊魂销。眼前险阻无时无，区区百里成坦途。且复开襟浇浊酒，放歌一醉花间垆。前路崎岖君勿虑，扬鞭更上青天去。
剑门
作者：沈廉
朝代：清

乱山回抱蜀天昏，双剑为峰辟一门。怨鸟三春悲望帝，井蛙当日笑公孙。幽花怪木随高下，冷雾荒云自吐吞。千载漫多凭吊客，摩崖诗遍绿苔痕。
江口行并序
作者：沈廉
朝代：清

岷峨江水清有深，黄金那识行人心。岷峨之水清且浅，黄金偏著行人眼。为问黄金何处来，客谈往事真荒哉！献贼当年荡蜀土，生民甲第成飞灰。一朝束装贼东走，连樯直下岷江口。岷江杨展豪勇者，痛愤呼天忍束手。义旗一举群飞扬，弓刀直掩日月光。一时天地为震怒，横江截杀势莫当。旌旗遍野风飕飕，嘉州三日江不流。烟云黯淡日无色，山川撼动蛟龙愁。孽贼此时无一可，突怒鼻端欲出火。狂呼一炬燎群艘，黄金百万归洪涛。贼众奔忙还锦水，王师歼尽獍与枭。妖氛靖后七十载，可怜犹见民脂膏。江流滔滔走如驶，黄金曜日清见底。贪夫从此智力穷，无冬无夏驱人工。摸金半入江鱼腹，十无一得空贪欲。冯夷冷眼笑人忙，孽贼猖狂有馀毒。不贪为宝古所云，世人攘取徒纷纷。窃国窃钩分大小，斩刈沦溺同亡身。我闻客言三太息，可备野史传其真。君不见古来让以天下惟恐浼，世间尚有洗耳沉渊人。
自彝陵州发棹至黄牛峡
作者：沈廉
朝代：清

江月欲落晨鸡鸣，客船未发官船行。晓风飕飕舟子喜，蒲帆吹出彝陵城。鼓声坎坎日方吐，船头渐听滩声怒。棹转俄惊又一天，桃花鸡犬回头误。入峡愈深山愈奇，半云半雨崖倾欹。疾风卷水水欲立，纷红骇绿相离披。尽日冥搜思缥缈，空里无声绝飞鸟。斜照西南一角天，数峰青入微云表。初疑前山无路通，划然一线开鸿蒙。乃叹伟哉神禹迹，人力疏凿天无功。危滩更转势欲压，路断云根疑倒插。喷珠跳雪从空来，不知此是黄牛峡。我闻昔日有黄牛，助禹开导疏江流。至今风云相隐见，惝恍如有神人游。百丈高牵不可越，行人到此真愁绝。一舟簸荡波涛中，却与鱼龙争出没。吁嗟乎！黄牛峡水无时停，黄牛峡石无时平。人言虽险君勿怖，那得人间有平路。
苦雨有感
作者：沈廉
朝代：清

萧瑟三秋序，沉冥万里天。吴侬愁送日，蜀国雨为年。时去名何与，诗穷老或传。黄花应有恨，不肯放尊前。
过冷泉关
作者：沈廉
朝代：清
体裁：古风

河山莽苍蟠龙起，银涛寒喷关门底。树秃烟消鸟影稀，荒云零乱残阳里。三年揽辔往来频，如弩西风吹倒人。茫茫北控并州路，此地谁言非要津。
锦江观涨
作者：沈廉
朝代：清

桃花落尽春水生，锦江忽作辊雷鸣。奔流欲转草堂去，大声撼动芙蓉城。两岸回旋如走马，飞腾上下驰流星。浪花排空百丈立，银河倒泻天为倾。一气浑噩渺无尽，乾坤不觉如浮萍。忆昔长江破巨浪，风帆乘我空中行。身如沧海渺一粟，性命直与蛟龙争。今日江城看春涨，披襟想像神犹王。安得呼起浣花翁，相与乘舟坐天上。
南阳舟行候郑雨随未至
作者：沈廷劢
朝代：清
体裁：七言律诗

秋深萧瑟动江津，去住浮云不系身。飞鸟掠樯惊短缆，沙虫试水乱浮萍。行空小艇延山入，坐对寒塘落木频。寂寞南阳今日路，蒹葭鸥鹭晚相亲。
送友人屯田塞上
作者：沈廷扬
朝代：清

经国千年计，凭君此日行。官非汉司马，人是赵营平。时雨兼兵洗，边春带雪耕。伫看成沃壤，胜筑受降城。
青县西山多茂林修竹又有中山瀑布数十丈
作者：沈廷文
朝代：清

茂林修竹堪神往，唳鹤鸣猿足卧游。安得移家住山麓，飞泉百丈挂床头。
顾诗城镡视盐长芦
作者：沈廷文
朝代：清

名世持筹岂小匡，声驰三辅控齐梁。十年望重台端柏，万灶风翻海上霜。路入白河秋水碧，树添红叶暮山苍。离樽记取东篱下，骢马归时菊又黄。
云山洞
作者：沈廷璐
朝代：清
体裁：五言律诗

常思探胜迹，今日始跻攀。林静意俱远，岩空身亦闲。人烟连洞壑，仙窟自云山。细路从兹识，长歌数往还。
甲申四月朔重游鼓山
作者：沈廷芳
朝代：清

春光三月驶，岚翠万重深。选胜得清境，相于探远岑。瀑飞分练影，籁发和龙吟。却忆残秋日，登高豁朗襟。
赠董诰联
作者：沈廷芳
朝代：清
体裁：联

著书台迥名繁露；入画山多学富春。
送赵汉忠进士归常熟兼柬次山前辈
作者：沈廷芳
朝代：清

喜君归卧年方艾，廿六年间客帝城。一第艰于孟东野，高文欲准汉西京。尚湖雪净村如画，虞麓春来地可耕。若过闭门王侍御，道余频感别离情。
题侯元经天姥图次胡稚威韵
作者：沈廷芳
朝代：清
体裁：古风

曦光真同赴壑蛇，身堕尘海无津涯。名山之约十年负，清游空絷白鼻騧。梦魂忽忽到天姥，山耶云耶路半遮。云衣逢逢花黄鹤，山陂叠叠披青霞。野水无人起光怪，匹练旋见金背蟆。天门詄荡回鸾车，却入迮径多书花。凉风萧萧吹我醒，檐前松月枝横斜。晨坐孤亭依树杪，庭宇窅深客来少。诸翁手提一灯画，开言首道侯生好。吾知生也天下才，奇崛文章冰雪抱。即观此图见性灵，尘壒难侵空翠绕。峭然坐我天姥下，对之恨未识生早。野鹿山麋本寡俦，两心契合堪绝倒。丹梯百丈凌清都，福地洞天何处无。与生久客胡为乎，惊沙眯目时模糊。生既居山与山别，卧游日日携此图。盍学叔■且远去，持竿大泽随鸥鹭。不然思报信陵恩，慷慨夷门法乃祖。我惜时无真豪雄，爱才讵少昌黎公。笔摇五岳那终穷，肯艳春碧轻秋红。麻鞋亦登天子殿，仙骨自到蓬莱宫。他时却恐置身昆阆顶，回望天姥一气青濛濛。
题侯元经天姥图次胡稚威韵
作者：沈廷芳
朝代：清

曦光真同赴壑蛇，身堕尘海无津涯。名山之约十年负，清游空絷白鼻騧。梦魂忽忽到天姥，山耶云耶路半遮。云衣逢逢花黄鹤，山陂叠叠披青霞。野水无人起光怪，匹练旋见金背蟆。天门詄荡回鸾车，却入迮径多书花。凉风萧萧吹我醒，檐前松月枝横斜。晨坐孤亭依树杪，庭宇窅深客来少。诸翁手提一灯画，开言首道侯生好。吾知生也天下才，奇崛文章冰雪抱。即观此图见性灵，尘壒难侵空翠绕。峭然坐我天姥下，对之恨未识生早。野鹿山麋本寡俦，两心契合堪绝倒。丹梯百丈凌清都，福地洞天何处无。与生久客胡为乎，惊沙眯目时模糊。生既居山与山别，卧游日日携此图。盍学叔𨑖且远去，持竿大泽随鸥鹭。不然思报信陵恩，慷慨夷门法乃祖。我惜时无真豪雄，爱才讵少昌黎公。笔摇五岳那终穷，肯艳春碧轻秋红。麻鞋亦登天子殿，仙骨自到蓬莱宫。他时却恐置身昆阆顶，回望天姥一气青濛濛。
饮杭大宗丁香花下
作者：沈廷芳
朝代：清

垫枝花又垂垂发，走马来看笑退之。绮席乍铺宾不速，琼英相对酒嫌迟。香生斜日温风候，开占春深夏浅时。为报流莺传好语，玉堂景色胜前期。
秋深水墩访菊次同游诸子韵
作者：沈廷钰
朝代：清
体裁：古风

高风吹枯枝，叶叶去无迹。日色苍苍凉，溪流泯泯白。每觉秋兴悲，我意偶閒适。采采黄金花，众芳罗咫尺。登危据层楼，千里接瑶席。水迥地势雄，径转秋田斥。决眦数归鸿，影下寒塘只。烟色随双帆，历历渔樵宅。霜飞百草凋，节序忽迁易。良会当及时，何得拘形役。
中顶观荷
作者：沈彤
朝代：清
体裁：五言律诗

莲渚依中顶，亭亭立万花。出波披晓日，倒影散馀霞。风定香仍远，凉生净莫加。何当开十丈，即此是西华。
冬至前一日郡斋小集分韵得叫字
作者：沈彤
朝代：清
体裁：古风

仲冬阴正穷，雨歇开返照。列坐拨炉火，斗饮恣欢笑。乡思忽难任，南雁冲寒叫。
十五夜同人集明月轩得枝字
作者：沈彤
朝代：清
体裁：五言律诗

共是悲秋客，秋中客更悲。开尊稀旧雨，见月忆南枝。乌鹊飞无赖，星河见几时。良宵须痛饮，漫作楚人词。
南阳郊外看梅花
作者：沈彤
朝代：清

我有梅花癖，郡斋乃无梅。闻说东郊外，一株横水隈。驱马行十里，见此繁花开。薰日觉香暖，藉草因衔杯。忆我江乡游，到处花皑皑。春风起山谷，香气氤氲来。月出寒光滋，吟赏犹徘徊。胜事今岂得，聊慰饥渴怀。
即事
作者：沈彤
朝代：清
体裁：古风

江乡民苦饥，推食与民食。饥民一染指，有司多菜色。
客中九日有寄
作者：沈彤
朝代：清
体裁：五言律诗

客里逢佳节，登临何处山。片云林外澹，流水寺前湾。帽落萸房冷，杯倾菊蕊斑。踞湖多胜事，知尔独开颜。
客南阳颇乘兴游览时秀水郑秀才迈苦跨马每不克偕因贻诗解嘲率尔奉答
作者：沈彤
朝代：清
体裁：五言律诗

寻幽本不倦，无伴每含愁。山好凭谁赋，碑残祗独搜。淮源穿地涌，淯水迸崖流。问渡非无处，君能共载不。
寄何子未
作者：沈彤
朝代：清
体裁：古风

忆昔弱冠日，业从哲匠授。古籍时讨论，与君如兰臭。阮公具洞鉴，仲容实禀秀。澄怀契名理，细意研句读。学成少知已，时命徒乖谬。抱影寄空庐，一贫真蹇陋。怜余亦同病，年来更老瘦。身名一无成，共守家风旧。
寄示南耘
作者：沈彤
朝代：清
体裁：古风

立言贵有物，澹泊蕴真味。至性植根本，经籍资灌溉。前辈岂率尔，时流竞涂塈。昨阅偶存草，喜汝无客气。汨汨山下泉，疏浚通大川。悠悠山下路，重茧造其巅。穷达有时命，学殖在盛年。嗟余已老矣，所望惟汝贤。
对镜
作者：沈彤
朝代：清
体裁：五言律诗

羸颜行若此，不为病才苏。骨但崚嶒见，心仍勇猛无。作诗耽好句，为客分穷途。相对秋风里，怜吾又笑吾。
屡闻望溪先生论古有作
作者：沈彤
朝代：清
体裁：五言律诗

问古知何处，桐城路不迷。穷山开石磴，障水筑金堤。马洁班应逊，韩醇柳岂齐。一朝心颇豁，数月耳从提。
幽兰为仪封先生作
作者：沈彤
朝代：清

幽兰发空谷，蔚为王者香。香风满四野，素姿凝清光。脉脉含深情，独立遗众芳。何堪萧与艾，结交当道旁。萧艾滋露华，幽兰罹严霜。光风一以转，采采充佩纕。
忆虎丘玉兰
作者：沈彤
朝代：清
体裁：古风

虎丘玉兰天下无，昨日临眺山巅庐。花开万朵白日中，疑堆十斛明光珠。华精迥夺游人目，香飘入鼻幽且殊。酌酒啜茶恣吟赏，明月未到还踟蹰。书堂今朝风雨发，萧萧山侧花何如。
怀席宝箴
作者：沈彤
朝代：清
体裁：古风

百里路非遥，背面忽七载。相访各有期，事隔两相待。寄我平生诗，历历高情在。高情近若何，北望秋山蔼。
怀徐被广
作者：沈彤
朝代：清
体裁：五言律诗

悲君滞城北，身世久相违。头白生涯冷，家贫过客稀。一尊聊拨闷，数卷足忘饥。余亦甘寥落，秋风共掩扉。
槐阴纳凉
作者：沈彤
朝代：清
体裁：五言律诗

秋至暑尤酷，槐阴气独凉。微风随露落，圆月带云藏。高卧游皇古，长吟入醉乡。婆娑生意好，相对那相忘。
游丰山
作者：沈彤
朝代：清
体裁：古风

晨起寻丰山，登降恣幽讨。山头灌莽深，山根浅水抱。清泠杳无渊，更莫拾朱草。髣髴霜鸣钟，指点数亦少。名迹总荒芜，旧刻空文藻。延伫增感叹，去去苍烟绕。
秋日呈灵皋先生
作者：沈彤
朝代：清

不奈秋寒乍中人，暖风嘘拂坐生春。品评自到丹青地，车马都劳侍从臣。壮岁儒衣愁削迹，今朝彩笔喜通神。浩歌京邑谁知己，惟有宗工许卜邻。
立春日送陆朗夫兼呈内阁董学士
作者：沈彤
朝代：清
体裁：五言律诗

才子方多感，欣承学士招。一弓传腊底，双桨发春朝。残雪看消岭，新花拟布条。坐馀知我问，书圃自逍遥。
舟行即事
作者：沈彤
朝代：清
体裁：七言绝句

清江水涨没吴田，麦脚时平荇带牵。日暮船头风又急，四山云起接村烟。
赠陈和叔
作者：沈彤
朝代：清

大鹏负青天，斥鴳笑不置。饥骥驰千里，驽骀饱还忮。吾友湖海豪，自少怀远志。读书鄙训诂，往往通大义。论史尤纵横，卓识拔前帜。愁绝《梁父吟》，管乐常儗议。高才肯折节，傲骨取时忌。长安初同徵，嗜好与俗异。西山赋崔嵬，南国空返辔。只今还落拓，游览颇恣肆。跌荡公卿间，不合辄掉臂。男儿志垂名，区区那足计。寂寞勤著书，岂为覆瓿事。何代无英雄，穷达等游戏。
赠陈谅直
作者：沈彤
朝代：清

陈子我畏友，豪迈见天性。弱冠同门墙，才调便纵横。读书具只眼，穿穴契贤圣。上下三千年，群史归心镜。暇时对朋好，清风生麈柄。往复期切劘。古道人所敬。晚来慕修养，万象归一静。陶冶无故气，清心玉壶映。当年抱朴子，寡欲保妙命。丹井一以洗，双燕往来轻。自叹老更拙，未脱人间阱。对子一披襟，流辈徒伥伥。
赠陈谅直
作者：沈彤
朝代：清
体裁：古风

陈子我畏友，豪迈见天性。弱冠同门墙，才调便纵横。读书具只眼，穿穴契贤圣。上下三千年，群史归心镜。暇时对朋好，清风生麈柄。往复期切劘，古道人所敬。晚来慕修养，万象归一静。陶冶无故气，清心玉壶映。当年抱朴子，寡欲保妙命。丹井一以洗，双燕往来轻。自叹老更拙，未脱人间阱。对子一披襟，流辈徒伥伥。
过轩云弟平原幕舍
作者：沈彤
朝代：清
体裁：五言律诗

京华一送尔，数载独家居。此日才携手，明朝又跨驴。行踪皆不定，生计竟何如。欲别无他语，加餐数寄书。
送别全绍衣吉士
作者：沈彤
朝代：清
体裁：古风

君从山阴来，复向山阴去。来时暖若蒸，去日雪如絮。迢迢千里程，不得五日住。学案未全窥，宏词已饱饫。鼓棹竟冲寒，别与幽人晤。把笔念狂言，应有伤离赋。
钓鱼歌题凌支南真
作者：沈彤
朝代：清
体裁：五言绝句

爱钓非爱鱼，无鱼心亦足。閒把一竿行，回塘汎秋绿。
钓鱼歌题凌支南真
作者：沈彤
朝代：清

爱钓非爱鱼，无鱼心已足。闲把一竿行，迥塘泛秋绿。
闻说
作者：沈彤
朝代：清
体裁：五言律诗

闻说江乡雨，浸淫湖海间。雷轰缠十日，蛟怒裂三山。是屋愁风破，经秋恐食艰。旅人归未得，垂白那开颜。
雪次日枕上作
作者：沈彤
朝代：清
体裁：五言律诗

天晓寒侵被，闻呼雪更狂。不知深几尺，昨已积平场。弭毒人无恙，凝精谷有祥。最欢明岁好，急起看筹量。
题张禹怀印谱
作者：沈彤
朝代：清
体裁：古风

镌印贵淳朴，其源自秦汉。摹神勿摹形，剥蚀乃铜烂。得诀久已希，良工复尔算。一谱远寄将，古意满几案。在昔顾与徐，吴中共嗟叹。斟酌形神间，谁欤登彼岸。
题梁幼循秋水归帆图
作者：沈彤
朝代：清
体裁：七言绝句

夹水丹枫映碧天，短帆归去孝廉船。吴山路迥燕台杳，两地思亲倍黯然。
题画
作者：沈彤
朝代：清
体裁：七言绝句

翠荡瑶翻水拍空，断萍衰柳逐江风。扁舟不肯依沙渚，独挂轻帆暮霭中。
与夫人论诗偶成
作者：沈彩
朝代：清

羚羊挂角处，无迹少人知。偶尔成佳句，泊然何所思。从来兰似草，莫认菌为芝。微雨空闺里，茶香细论诗。
初寒
作者：沈彩
朝代：清

残菊犹存一两丫，清霜淡驻画檐牙。蝶惊年冷难依草，蝇恋微温易入茶。呵镜白云初滴雨，卷帘红叶故如花。晓来不觉肌生粟，半臂妆成换縠纱。
初寒
作者：沈彩
朝代：清
体裁：七言律诗

残菊犹存一两桠，清霜淡驻画檐牙。蝶惊年冷难依草，蝇恋微温易入茶。呵镜白云初滴雨，卷帘红叶故如花。晓来不觉肌生粟，半臂妆成换縠纱。
初秋
作者：沈彩
朝代：清

佛桑花底坐凉飔，正是幽闺七月时。作画应知特健药，镌书须倩伏灵芝。甘回齿颊梨拳破，碧照衣襟竹个垂。欲寄美人摇落思，芭蕉和露写新诗。
古诗二首寄采芝山人
作者：沈彩
朝代：清

山人烟霞心，笔墨师董巨。独立千仞冈，啸傲绝俦侣。貌山粉本收，得句锦囊贮。曾上娥眉峰，或泊鸳鸯渚。清川泛长薄，落日淡容与。依依陇首云，冥冥花间雨。江海空青苍，采芝在何处。我本青云侣，失足堕尘寰。飘飖鸾凤群，逸兴不可删。拾翠弄菀茝，采香佩兰蕳。麻姑向我笑，手挽双髻鬟。白玉饰姣貌，丹砂驻酡颜。言写《黄庭经》，仍归青要山。从君采芝术，白云非人间。
古诗二首寄采芝山人·其一
作者：沈彩
朝代：清

山人烟霞心，笔墨师董巨。独立千仞冈，啸傲绝俦侣。貌山粉本收，得句锦囊贮。曾上娥眉峰，或泊鸳鸯渚。清川泛长薄，落日淡容与。依依陇首云，冥冥花间雨。江海空青苍，采芝在何处。
古诗二首寄采芝山人·其二
作者：沈彩
朝代：清

我本青云侣，失足堕尘寰。飘飖鸾凤群，逸兴不可删。拾翠弄菀茝，采香佩兰蕳。麻姑向我笑，手挽双髻鬟。白玉饰姣貌，丹砂驻酡颜。言写《黄庭经》，仍归青要山。从君采芝术，白云非人间。
夜读
作者：沈彩
朝代：清

被服纨与绮，流览圣与儒。岂为荣名计，简编自堪娱。栖乌中夜起，明月临前除。皓皓清露冷，萧萧竹影疏。我思英皇女，千载不得俱。复观曹大家，八志《续汉书》。伊余慕前淑，汲古期有馀。譬如月桂影，而欲穷根株。终当事蚕织，私好徒区区。
春日薄游
作者：沈彩
朝代：清

不须绣幕逐香车，小径春明玩物华。罨画溪添三尺水，催诗雨送一枝花。离离青草终无尽，的的红颜信有涯。准拟明朝钻活火，太湖石上试新茶。
春日閒适
作者：沈彩
朝代：清

閒铺翠毯拂云笺，血玉蛟螭镇一圈。春日花多栽句易，雨窗砚润作书便。将临大令鹅群帖，拟赋庄生蝶梦篇。不觉钟鸣时向午，隔溪修竹上厨烟。
晓起作书因题
作者：沈彩
朝代：清

晓起弄笔札，白露进窗几。虽嫌皓腕冷，滋润亦可喜。欲书青李帖，拂拭苔花纸。漏痕无成心，折钗有妙理。悠悠千载下，可能入米史。鬓丝帘影间，染翰聊记此。
晚兴
作者：沈彩
朝代：清

雕栏品亚倦馀凭，爱绘青春藻思仍。小苑杏花三月雨，高楼藜火十年镫。閒情已入无何有，好句常来得未曾。便拟下帘重展卷，乌丝淡墨写溪藤。
晚景独坐遣怀
作者：沈彩
朝代：清

钩帘暝色下松杉，独倚阑干絮语喃。薄醉懒添螺子黛，嫩寒初试杏花衫。法书大半从人弆，诗草无多且自芟。故事欲查镫未上，好教明月照开函。
有日本人索余书戏作
作者：沈彩
朝代：清

簪花妙格几曾悭，万里鲸波到海山。不似唐宫一片叶，只随沟水向人间。
次主君戏赠韵
作者：沈彩
朝代：清

大海珊瑚折一枝，镂成彩笔寄吟诗。临池上拟岐阳鼓，敲句坚须博浪锤。苦爱蠹书成脉望，不知霞脸去春肢。外孙荠日终何用，欲叩天阍一问之。
清秋临眺
作者：沈彩
朝代：清

清秋如静女，窈窕不多妆。菱浦微弯月，枫林小著霜。山眉修入画，波縠滑生光。更拟褰裳去，三湘畹芷香。
湖上次主君韵
作者：沈彩
朝代：清

偶然临眺处，花笑鸟能吟。曲水流青草，遥山映碧林。燕来双剪冷，云去半湖阴。徙倚风前柳，柔情共尔深。
秋夜书兴
作者：沈彩
朝代：清

绣床书轴斗精严，寂坐红闺夜已淹。山子数声如咒月，风姨一笑正褰帘。椒兰无气香将烬，巾舄生潮露暗沾。拟把簪花三寸管，尽收清景入毫尖。
秋夜怀梅谷主君客越同夫人韵
作者：沈彩
朝代：清

为访灵威烂漫游，潇潇暮雨越溪头。已凋蒲柳千螺翠，未老芙蓉一镜秋。明月双湾无到雁，浙江三折阻归舟。不堪南望增惆怅，凉笛声中独倚楼。
答邻姝
作者：沈彩
朝代：清

长啸月当窗，微吟日卓午。邻姝谓余曰，读书徒自苦。多谢邻姝言，余心慕终古。譬如蜂酿蜜，性命藉为主。千函敌百城，万事轻一羽。但愿长如此，来生仍女姥。
述书
作者：沈彩
朝代：清

不知春蚓与秋蛇，嫡嗣山阴第一家。曾彷金钗为转折，谁云花骨有欹斜。焚书空复嗟秦始，炼石应须问女娲。淳古自难清劲易，十年辛苦悔涂鸦。
避暑
作者：沈彩
朝代：清

避暑北窗下，凉风吹幽襟。蕉竹夹深翠，仲夏如秋阴。残花犹未尽，寒蝉已先吟。芳兰供一缶，石上陈清琴。欲按山水调，纤爪力不任。但取横膝上，一寄飞仙心。
题临献之帖
作者：沈彩
朝代：清

江梅几点漏春光，鹆眼新磨紫玉香。初试裌衣莺语里，小窗閒写《十三行》。
题自写兰
作者：沈彩
朝代：清

入春十日雨兼风，兰叶香迟未破丛。差喜砚田初解冻，墨花争发翠毫中。
虞美人·送春和韵
作者：沈御月
朝代：清

送春春去添烦恼。闲闷何时得了。试看落红多少。点破阶前草。流莺树上啼声悄。惊破罗帏梦杳。断送镜中人老。都为春归早。
南明寺联
作者：沈德潜
朝代：清
体裁：联

瓶添涧水盛将月；衲挂松梢惹得云。
同京口余文圻登蒜山憩清宁道院时春尽日
作者：沈德潜
朝代：清

相携筇竹上晴空，木末遥遥磴道通。铁瓮帆樯双屐下，佛狸城郭乱烟中。运筹羽扇怀王佐，破敌长刀数霸功。事业销沈山色在，底须吾辈别雌雄。峰颠突兀睇无垠，吴楚苍茫几点尘。天地本来成逆旅，江山从古属闲身。松门瘦石樵家路，瑶草金光道院春。惭愧玉皇香案吏，阶前暂作扫花人。
同京口余文圻登蒜山憩清宁道院时春尽日·其一
作者：沈德潜
朝代：清

相携筇竹上晴空，木末遥遥磴道通。铁瓮帆樯双屐下，佛狸城郭乱烟中。运筹羽扇怀王佐，破敌长刀数霸功。事业销沈山色在，底须吾辈别雌雄。
同京口余文圻登蒜山憩清宁道院时春尽日·其二
作者：沈德潜
朝代：清

峰颠突兀睇无垠，吴楚苍茫几点尘。天地本来成逆旅，江山从古属闲身。松门瘦石樵家路，瑶草金光道院春。惭愧玉皇香案吏，阶前暂作扫花人。
吴山怀古（四首选一）
作者：沈德潜
朝代：清

夫差曾报阖闾仇，宋室南迁事竟休。
和议有人增岁币，偏安无诏复神州。
中朝已洒苌弘血，塞北空闻杜宇愁。
莫上凤凰山顶望，冬青谁认旧陵邱？
喜晤张子永夫
作者：沈德潜
朝代：清

钟鸣群动息，明月出峦岭。疏林散浮烟，平莽接馀景。并坐玩清光，虑澹无可屏。人生几会合，况此良夜静。因思后面难，转惜前别永。坐久风露寒，空山孤鹤警。
夜月渡江
作者：沈德潜
朝代：清

万里金波照眼明，布帆十幅破空行。微茫欲没三山影，浩荡还流六代声。水底鱼龙惊静夜，天边牛斗转深更。长风瞬息过京口，楚尾吴头无限情。
宿清足轩赠鸣谦鸿渐二释子
作者：沈德潜
朝代：清

飞鸟晚投林，予亦栖方丈。开帘耿明河，东峰月稍上。相对道门旧，窅然断心想。观空得县解，超尘指迷惘。夜静听始清，风泉发幽响。
山居杂诗
作者：沈德潜
朝代：清

焚身缘象齿，累俗为猪肝。与世一无扰，始知天地宽。药苗随径采，茶灶任童安。行觅钟吾路，空岩问大丹。
平靖关
作者：沈德潜
朝代：清

荆豫分疆处，天然屹此关。断崖通一线，绝顶控千山。地险风云壮，时清戍守闲。当年龙战日，飞鸟尚难还。
忆方外亡友樾亭
作者：沈德潜
朝代：清

方外情新似弟昆，幻云散后了无痕。军持拂子俱零落，只有寒流绕寺门。
抑堂送春
作者：沈德潜
朝代：清

故交落莫返江滨，送客何堪又送春。天下有情俱惜别，坐间无语不伤神。卖花声歇闲深巷，拾翠人稀驻画轮。此日风怀且中酒，朝来惟见绿阴新。
折杨柳歌词
作者：沈德潜
朝代：清

长条尔何物，送郎天边去。恨不持斧戕，斫尽江头树。
挽桑调元联
作者：沈德潜
朝代：清
体裁：联

文星酒星书星，在天不灭；金管银管斑管，其人可传。